BN mahu tanding solo pada PRN Johor

Barisan Nasional (BN) Johor bercadang bertanding tanpa kerjasama parti lain di luar gabungan itu kerana yakin menang dua pertiga daripada 56 kerusi Dewan Undangan Negeri (DUN) yang dipertandingkan pada Pilihan Raya Negeri (PRN) akan datang. Pengerusi BN Johor Hasni Mohammad berkata namun keputusan itu tertakluk kepada pucuk pimpinan tertinggi parti di peringkat pusat.“Sebagai parti di peringkat negeri kita telah pun mencadangkan untuk bergerak secara solo iaitu BN secara bersendirian, kita akan bertanding di semua 56 kerusi.“Tapi ia bukan kuasa kita kerana perkara kerjasama parti dalam hadapi PRN ditentukan pucuk pimpinan di peringkat pusat,” kata Menteri Besar Johor selepas merasmikan majlis penutup Taklimat Pilihan Raya MIC negeri di Kompleks Tan Sri Mohamed Rahmat semalam.Turut hadir Presiden MIC S.A Vigneswaran.Mengenai keputusan membubarkan DUN Johor bagi mengadakan PRN yang dibuat secara unilateral tanpa melibatkan perbincangan antara parti membentuk kerajaan negeri sedia ada, Hasni berkata tiada keperluan untuk mendapatkan persetujuan parti lain.“Perkara itu tidak berbangkit kerana ia mengikut Fasal 23 Bahagian Kedua dan Ketiga Undang-Undang Tubuh Kerajaan Johor 1895 yang diperkenan Sultan Johor Sultan Ibrahim.“Mesyuarat Majlis Kerajaan (MMK) negeri hanya dimaklumkan tentang hasrat ketua kerajaan untuk mencadangkan atau mengemukakan permintaan kepada raja (untuk mempertimbangkan cadangan pembubaran DUN), bukan perlu mendapat persetujuan MMK. Tidak, ia bukan begitu,” katanya.Terdahulu, Ketua Penerangan Bersatu Johor Mohd Solihan Badri dilaporkan berkata keputusan membubarkan DUN Johor bagi mengadakan PRN, dibuat secara unilateral tanpa melibatkan perbincangan antara parti yang membentuk kerajaan negeri sedia ada, sekali gus mengenepikan Bersatu dan PAS.Kerajaan negeri sebelum ini diterajui BN dengan 28 kerusi merangkumi Umno (14 kerusi); MIC (dua); Bersatu (11); dan PAS (satu) manakala Pakatan Harapan dengan 27 kerusi iaitu DAP (14); PKR (tujuh); dan Amanah (enam).Ditanya mengenai Johor menjadi medan pertama pengundi 18 tahun, Hasni yang juga Pengerusi Badan Perhubungan UMNO Johor itu berkata pihaknya tidak akan memandang remeh kuasa mengundi golongan muda dalam PRN itu dan akan menyusun strategi bagi mendapatkan sokongan daripada golongan itu.Beliau berkata PRN Johor akan menyaksikan lebih 150,000 pengundi berusia 18 hingga 20 tahun yang layak mengundi buat pertama kali dalam sejarah.


Peniaga haiwan ternakan Sarawak bergelut hadapi Aidiladha yang kurang meriah

Pada tahun-tahun sebelum pandemik, Aidiladha atau Hari Raya Korban di Sarawak adalah perayaan yang sangat meriah kerana haiwan akan dikumpulkan dan disembelih sebagai sebahagian daripada upacara korban.Kemudian, daging korban yang siap dilapah itu dibahagikan kepada yang kurang bernasib baik, mereka yang mungkin hanya menikmati daging sekali sahaja dalam setahun berkat kemurahan hati para peserta ibadah korban itu.Malangnya, tahun ini, perayaan itu di Sarawak terasa muram akibat kes harian Covid-19 di seluruh negara terus berpanjangan meningkat sehingga mencatat lima angka selain kebimbangan mengenai varian Delta yang lebih mudah menular mulai dikesan di negeri itu.Pihak berkuasa agama negeri juga mengumumkan larangan aktiviti korban sebagai langkah mencegah pertemuan atau aktiviti sosial yang boleh mencetuskan kluster-kluster baru perayaan.Lebih parah lagi, sempadan negeri dan daerah juga masih ditutup dan perjalanan merentasnya adalah dilarang.Syed Razuan di salah sebuah kandang haiwan terkenakannya.Situasi demikian menyebabkan penternak haiwan kecil-kecilan Syed Razuan Syed Ali terjejas.Syed Razuan yang berasal dari Kuching berkata jualannya merosot sekitar 90%.“Kami sudah alami masa yang sangat sukar ketika kerajaan mengumumkan orang ramai tidak diizinkan untuk ikut serta dalam ibadah korban,” katanya kepada MalaysiaNow.“Sekatan seperti itu menyebabkan penternak seperti kami berdepan krisis kewangan yang lebih mendalam.“Kami sudah ada produk yang sudah sedia dijual, tetapi akibat sekatan ini, peniaga haiwan ternakan kecil seperti kami tidak dapat bertahan kerana kami tidak memiliki kemampuan untuk menampung lebih banyak haiwan.”Pekerja menguruskan kambing di kandang ternakan Syed Razuan.Malahan katanya, bukan hanya penternak sahaja yang terjejas, semua orang yang terlibat dalam rantaian jualan termasuk pengeluar, peniaga tempatan, pengangkut dan pengeksport turut berdepan kerugian.Memandangkan varian Delta yang sangat mudah dijangkiti dikesan di negeri ini, sekatan pergerakan mungkin terpaksa dihadapi untuk sedikit masa lagi.Setakat semalam, pihak berkuasa kesihatan Sarawak berkata 76 kes varian Delta dikesan di negeri itu, menjadikan jumlah keseluruhan penemuannya sebanyak 93 kes sejak pertengahan Jun lalu.Sebelum ini, Ketua Pengarah Kesihatan Dr Noor Hisham Abdullah memberi amaran bahawa varian Delta boleh merebak dalam masa 15 saat melalui penularan udara.Beliau turut berkata varian berkenaan merebak dengan cepat dengan nilai kebolehjangkitan (Rt) antara 5 hingga 8, berbanding virus Covid-19 pertama yang dikesan di Wuhan, China iaitu nilai Rt sekitar 2.5 hingga 3.“Ini menjadikan 100 individu yang dijangkiti oleh varian Delta ini mampu menjangkitkan lebih 800 individu lain.“Delta ini merebak dengan cepat dan jangkitan ini adalah melalui udara. Dalam masa yang singkat sahaja ia boleh dijangkiti,” katanya.Dengan krisis Covid-19 yang terus melanda ekonomi, peniaga kecil seperti Syed Razuan ibarat telur di hujung tanduk.Harga ternakan mengalami penurunan drastik, sehingga penternak hampir tidak dapat menampung keperluan asasi mereka.Di ladang Syed Razuan di Matang, lebih kurang 20km dari Kuching, sekitar 300 lembu dan kambing masih menunggu untuk dijual.Dengan harga yang rendah, haiwan-haiwan iu mungkin akan terus kekal di kandang mereka – dan kos menjaganya bukan murah.“Untuk membesarkan seekor kambing kosnya sekitar RM600 sehari,” katanya.“Ini tidak termasuk ubat-ubatan, gaji pekerja, atau lojistik.”Syed Razuan Syed Ali memiliki ratusan kambing dan lembu di kandang ternaknya, namun pasaran ketika ini merudum menyebabkan jualan sukar dilakukan.Permintaan juga menjadi masalah lain bagi penternak.“Ramai pelanggan terpaksa batalkan tempahan ternakan mereka untuk ibadah korban tahun ini selepas pengumuman dibuat,” katanya.“Hampir 90% daripada mereka batalkan pembelian.”Sekarang, dia bergantung dengan beberapa pelanggan yang masih ada.“Tetapi ia akan memakan masa beberapa hari kerana sekatan yang berkuat kuasa.“Kami betul-betul bergelut sekarang ini,” katanya.


Kes harian lepasi 4,500, 10 lagi terkorban

4,503 kes baru Covid-19 direkodkan semalam menjadikan jumlah keseluruhan sebanyak 4,664,213 kes.
Sebanyak 3,847 pesakit turut dilaporkan sembuh, menjadikan jumlah keseluruhan kes sembuh sebanyak 4,581,365.
Ketika ini, 46,906 kes aktif direkodkan, dengan 45,318 atau 96.6% daripadanya sedang menjalani kuarantin kendiri.
Dalam pada itu, 24 (0.1%) kes kini berada di pusat kuarantin sementara 1,505 (3.2%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 59 kes dan 30 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62% dengan kes Covid-19 merangkumi 15.8%.
10 lagi kematian dilaporkan termasuk empat kes kematian sebelum tiba di hospital menjadikan kes keseluruhan sebanyak 35,942 orang.


NGO buat laporan polis, Lokman Adam didakwa hina Agong

Penggerak Komuniti Negara Negeri Perak hari ini membuat laporan polis terhadap Lokman Noor Adam yang didakwa mengeluarkan kenyataan menghina Yang di Pertuan Agong Sultan Abdullah Sultan Ahmad Shah menerusi media sosial, baru-baru ini.Pengerusinya, Yushairil Iswan Ahmad Rohaini berkata berdasarkan klip video yang dimuat oleh Lokman di YouTube pada Sabtu lalu, beliau secara jelas menghina Sultan Abdullah apabila mendakwa Seri Paduka Baginda merestui dan membenarkan peralihan kuasa secara “pintu belakang”.“Beliau (Lokman) juga sebelum ini pernah beberapa kali mengeluarkan kenyataan bahawa pelantikan Perdana Menteri (Muhyiddin Yassin) yang dilakukan Yang di Pertuan Agong pada 29 Feb lalu sebagai pelantikan secara pintu belakang.“Kenyataan Lokman merupakan satu penghinaan kepada Yang di Pertuan Agong sebagai pemimpin tertinggi di negara ini, dan ia satu dakwaan yang sangat serius,” katanya kepada pemberita selepas membuat laporan berkenaan di Balai Polis Sungai Senam, di Ipoh, hari ini.Justeru, Yushairil Iswan meminta pihak berkuasa menyiasat penghinaan yang dilakukan Lokman terhadap Yang di-Pertuan Agong dan mengambil tindakan ke atas bekas ahli Majlis Kerja Tertinggi Umno itu.Klip video Lokman berdurasi 27 minit 8 saat di Youtube bertajuk “13 Oktober, Tragedi Tumbangnya Kerajaan Muhyiddin?” itu tular sejak Sabtu lepas.


Siti Bainun menangis ketika sesi pengecaman di mahkamah

Pengasas Rumah Bonda Siti Bainun Ahd Razali yang didakwa mengabai dan menganiaya Bella, remaja perempuan sindrom down berusia 13 tahun, menangis teresak-esak ketika enam kanak-kanak dan remaja yang pernah di bawah jagaannya di rumah perlindungan itu termasuk mangsa, dibawa masuk ke mahkamah.Siti Bainun, yang duduk di dalam kandang tertuduh tidak dapat mengawal perasaan semasa nama kanak-kanak dan remaja berumur tiga hingga 17 tahun itu disebut dan masuk bilik pembicaraan bagi sesi pengecaman di sebalik tirai, di mahkamah hari ini.Sesi pengecaman itu dilakukan oleh tiga saksi iaitu pembantu pengurus syarikat Zurianty Sudin, 39, penghuni Rumah Bonda Yasmin Nahar Mahmood, 19, dan pegawai penyelidik undang-undang di sebuah firma guaman, Suhana Zam, 40.Media dan orang awam yang duduk di galeri awam juga tidak dibenarkan melihat wajah kanak-kanak dan remaja terbabit.Terdahulu, peguam Nur A’minahtul Mardiah Md Nor yang mewakili Siti Bainun memohon supaya anak guamnya bersemuka dengan enam individu terbabit untuk melihat reaksi mereka.“Pada peringkat ini tiada sebarang pembuktian yang saya nyatakan diberi oleh pendakwaan. Seorang daripada kanak-kanak itu tinggal dengan tertuduh, reaksi itu akan memberi bantuan kepada mahkamah untuk melihat sendiri keterangan dan kanak-kanak itu bukan saksi pendakwaan.“Sekiranya mahu identiti mereka dirahsiakan, orang awam boleh diminta keluar dan tirai dibuka,” kata peguam itu.Timbalan pendakwa raya Nor Azizah Mohamad berkata terdapat keperluan untuk melindungi individu terbabit kerana mereka adalah kanak-kanak dan mangsa (Bella).“Saksi-saksi perlu membuat pengecaman dan keenam-enam individu dihadang supaya tidak dapat dilihat secara terus di dalam mahkamah,” katanya.Hakim Izralizam Sanusi berkata tidak timbul isu untuk melihat reaksi dan sebagainya kerana ini proses pengecaman mahkamah bagi tujuan sama ada orang yang dirujuk adalah individu yang disebut oleh saksi dalam perbicaraan, bukan untuk merekod keterangan.“Sekiranya pihak pendakwaan merasakan ada keperluan untuk orang awam keluar tiada masalah,” kata Izralizam.Azizah kemudian berkata tiada masalah untuk media dan orang awam berada di galeri awam kerana ia hanya proses pengecaman bukan mengambil keterangan.Siti Bainun, 30, didakwa atas dua pertuduhan mengabai dan menganiaya remaja perempuan sindrom down berusia 13 tahun itu sehingga menyebabkan mangsa mengalami kecederaan fizikal serta emosi.Dia dituduh melakukan perbuatan itu di sebuah kondominium di Wangsa Maju antara Februari dan Jun 2021.Pertuduhan mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.Perbicaraan di hadapan hakim Izralizam bersambung.


Ibrahim Ali mengaku terima wang berkait 1MDB, SRC dari Najib

Presiden Putra Ibrahim Ali hari ini mengaku menerima cek daripada bekas perdana menteri, Najib Razak melibatkan sejumlah wang dari SRC International dan 1MDB.Bagaimanapun Ibrahim berkata, beliau tidak menyedari cek tersebut berkaitan dengan wang SRC dan 1MDB.“Saya mengaku menerima sekeping cek personal Najib yang tertera nama beliau pada cek tersebut, yang tidak saya sedar sama sekali ianya berkait dengan wang SRC mahu pun 1MDB sebab tiada nama SRC mahupun 1MDB di cek tersebut.“Saya tidak ingat bila terimanya tetapi yang pasti sebelum isu 1MDB terbongkar selepas PRU13.“Jika sudah terbongkar, pastinya saya tidak akan mahu menerimanya dan Najib sendiri tidak akan menggunakan lagi akaun tersebut lagi,” katanya dalam satu kenyataan hari ini.Minggu lalu, 1MDB dan bekas anak syarikatnya SRC International Sdn Bhd memfailkan saman sivil terhadap beberapa personaliti yang dididakwa menipu syarikat milik negara itu.Mereka juga menyaman entiti yang mungkin tidak melakukan penipuan tetapi terlibat dalam proses itu – secara sedar atau tidak.Antara yang dinamakan termasuk Najib, bekas pengerusi 1MDB, Lodin Wok Kamaruddin dan bekas ketua pegawai eksekutif 1MDB, Shahrol Azral Ibrahim Halmi, Mohd Hazem Abdul Rahman dan Arul Kanda Kandasamy.Beberapa anggota keluarga Low Taek Jho atau Jho Low juga dinamakan, termasuk ayahnya Larry Low Hock Peng dan kakaknya Low May Lin.Ibrahim dinamakan dalam saman anak syarikat SRC – GMSB and JPSB – yang mendakwa terdapat 14 pihak menerima wang SRC, termasuk Najib dan Umno Selangor.Ibrahim berkata, beliau tidak mempunyai peruntukan untuk mengadakan program sepanjang perkhidmatan sebagai ahli Parlimen bebas selama lima tahun dari 2008 hingga 2013.Bekas ahli Parlimen Pasir Mas itu berkata, Najib bersetuju untuk membantunya menyelesaikan masalah kewangan yang dihadapi.Ibrahim menganggap Najib memberikan bantuan kewangan atas dasar beliau adalah ahli Parlimen bebas yang dianggap rapat dengan Barisan Nasional (BN).“Selesai PRU13, saya berjumpa Najib untuk minta bantu selesaikan masalah kewangan yang banyak dibelanjakan sepanjang lima tahun tersebut termasuk ketika bertanding PRU13.“Beliau setuju membantu pada fikiran saya kerana saya AP Bebas ‘friendly BN’ sebelum itu.“Saya tidak ambil tahu dana mana dia ambil bantu saya,” katanya.“Mungkin dari tabung Umno atau BN, atau simpanannya sendiri.”Ibrahim berkata, punca sumbangan Najib tidak dipersoalkan memandangkan statusnya sebagai seorang ahli politik yang berkhidmat sejak dulu lagi.“Semua sumbangan itu saya belanjakan yang tidak perlu saya huraikan sekarang, tetapi yang pasti ianya dihabiskan untuk membiayai perbelanjaan program-program rakyat di Pasir Mas dan tidak digunakan untuk perbelanjaan peribadi saya,” katanya.


Peguam Najib mohon tarik diri

Pendengaran rayuan Najib Razak berhubung sabitan kes SRC International Sdn Bhd hari ini bertukar dramatik apabila peguam Hisyam Teh Poh Teik memohon untuk menarik diri daripada mewakili bekas perdana menteri itu.
Katanya, beliau memerlukan lebih banyak masa kerana tidak bersedia menghadapi kes itu.
Hisyam adalah peguam utama Najib yang baru dilantik 26 Julai lalu.
Beliau yang menggantikan Muhammad Shafee Abdullah, memaklumkan permohonannya di hadapan Ketua Hakim Negara Tun Tengku Maimun Tuan Mat, yang mempengerusikan panel lima anggota pada hari pertama rayuan Najib.
Sehubungan itu, hakim Tengku Maimun membantah, mengatakan sebagai peguam, Hisyam tidak sepatutnya berundur dan harus menjalankan tugasnya untuk mewakili anak guamnya.
Hakim lain dalam panel yang diketuai Tengku Maimun termasuk Hakim Besar Sabah dan Sarawak Abang Iskandar Abang Hashim dan hakim Mahkamah Persekutuan Nallini Pathmanathan, Mary Lim Thiam Suan dan Mohamad Zabidin Mohd.
Tengku Maimun berkata mahkamah sudah mendengar permohonan Hisyam untuk penangguhan pendengaran pada Selasa dan memberikan alasan mereka bagi menolak permohonannya.
"Kami menegaskan sekali lagi bahawa alasan diberikan secara panjang lebar. Adakah anda sedar bahawa sebagai mahkamah tertinggi, adalah bidang kuasa kami untuk mentadbir keadilan, dan perlu memastikan mahkamah berfungsi?
"Adakah anda menerima perkara ini? Anak guam anda akan hilang wakilnya (di mahkamah). Jika anda menarik diri, anda akan tinggalkan dia tanpa peguam. Adakah anda terima hal ini?” katanya.
Hisyam menjawab beliau menerima semua yang dikatakan oleh Tengku Maimun.
"... namun atas keadaan-keadaan tertentu, saya tidak boleh teruskan sebagai wakil Najib," katanya.
Berhubung perkara itu, Tengku Maimun berkata: “Anda masih memerlukan kebenaran kami untuk menarik diri. Anda sepatutnya failkan afidavit terlebih dahulu. Peguam tidak sepatutnya pergi begitu sahaja tanpa memberitahu mahkamah.
"Dalam fikiran kami, anda boleh kendalikan kes itu dan anda mempunyai banyak peguam yang boleh mewakilinya,” katanya sebelum memerintahkan perbicaraan berhenti sebentar bagi memutuskan perkara itu.
Pada Selasa, hakim menolak permohonan Najib untuk menangguhkan pendengaran rayuan dan mengarahkan prosiding diteruskan hari ini.
Mahkamah juga turut menolak permohonan pembelaan untuk mengemukakan bukti baru bagi perbicaraan rayuan akhir.
Perbicaraan rayuan akhir Najib ditetapkan dari 15 hingga 19 Ogos dan 23 hingga 26 Ogos.


Pergerakan rentas daerah, negeri diperketat jika Covid-19 terus meningkat, kata menteri

Kementerian Kesihatan (KKM) menyarankan kepada Majlis Keselamatan Negara (MKN) untuk memperketat kawalan pergerakan rentas daerah dan negeri, sekiranya kes Covid-19 dalam negara terus meningkat.Menteri Kesihatan Dr Adham Baba berkata langkah itu perlu berikutan peningkatan kes Covid-19 akhir-akhir ini dipercayai berpunca daripada kebenaran merentas daerah dan negeri sejak Disember lepas.Selain itu, beliau berkata peningkatan kes turut disebabkan tindakan aktif untuk melaksanakan ujian saringan kesihatan ke atas semua pekerja asing di sektor perkilangan dan pembinaan bermula Januari.“Sejak 1 Januari lepas, kerajaan mewajibkan majikan di sektor industri dan pembinaan membuat saringan kepada warga asing. Jadi, apabila banyak ujian dibuat maksudnya kita akan mendapat banyak kes positif tetapi kita tidak sangka peningkatan kes yang mendadak ini berlaku begitu pantas.“Ia terjadi kerana kita dapati ada unsur ketidakpatuhan terhadap prosedur operasi standard (SOP) yang digariskan semasa pembukaan semula sektor ekonomi,” katanya dalam sidang media sempena Majlis Penyerahan Projek Naik Taraf Pusat Pengumpulan Darah Fasa Dua di Hospital Sultanah Aminah (HSA) di Johor Bahru hari ini.Ahli Parlimen Tenggara itu berkata kes positif Covid-19 yang direkodkan ketika ini membabitkan kes sporadik (kes berlaku dalam komuniti) dan kes bukan warganegara.“Nisbah peratusan antara kedua-dua kes ini adalah 50-50. Kes sporadik dijangkiti melalui pergerakan rentas negeri dan juga kerana tindakan berkumpul atau berhimpun di sesuatu tempat,” katanya.Semalam, Menteri Kanan (Kluster Keselamatan) Ismail Sabri Yaakob pada sidang media memberitahu Perdana Menteri Muhyiddin Yassin akan membuat pengumuman khas pada Isnin mengenai tindakan bakal dilaksanakan kerajaan berhubung situasi semasa jangkitan Covid-19 yang menunjukkan trend peningkatan akhir-akhir ini.Ismail berkata kerajaan juga sedang memperhalusi dan menilai tindakan yang perlu diambil segera bagi mengawal penularan jangkitan Covid-19 termasuk mempertimbangkan SOP lebih ketat melibatkan sektor sosial bagi mengurangkan pergerakan dan risiko penularan Covid-19.


Asean dan percaturan geopolitik serantau

Sidang Kemuncak Asean ke-38 dan ke-39 dan Sidang Kemuncak Berkaitan yang berlangsung bulan lalu memperlihat perencanaan anggota Asean dalam melakar wadah kerjasama dan kesepakatan baru seiring dengan pembangunan dan pemulihan pasca pandemik.Usaha dan inisiatif ke arah ini dibayangi dilema dan keresahan memuncak berhubung tuntutan keselamatan dan kestabilan rantau yang kian merudum, diselami oleh polemik persaingan kuasa dan perlumbaaan senjata. Di sebalik tirai konflik konvensional yang berpaksikan kepentingan negara sebagai pelaku utama di pentas politik antarabangsa, rantau Asia Tenggara dan Indo Pasifik secara amnya turut bergelut dengan impak ancaman bukan tradisional yang memberikan dampak endemik antara lain, termasuk ancaman keganasan dan bencana perubahan iklim.Dalam menelurusi reaksi dan polisi pencegahan serta pengawalan gabungan kedua-dua jenis ancaman ini, anggota Asean sekali lagi terpaksa berdepan dengan kesukaran untuk menyeimbangi desakan dan pengaruh kuasa luar yang diterajui Amerika Syarikat dan China serta sekutu masing-masing, sekali gus menyaksikan rantau ini menjadi pentas pencetus konflik yang hanya menunggu masa untuk terus menjunam ke kancah konflik berskala tinggi dan berpotensi melibatkan penggunaan senjata berisiko tinggi (mass casualty weapons).Laporan yang diterbitkan baru-baru ini yang menyaksikan ujian peluru berpandu hipersonik berkuasa nuklear yang dilancarkan oleh China menjadi pemangkin kepada kegelisahan Barat terutamanya Amerika Syarikat dalam menilai kekuatan dan kebolehan sebenar kelengkapan ketenteraan ofensif yang dimiliki China. Ini menjadi game changer dalam kancah pertelingkahan di benua ini.Penubuhan pakatan ketenteraan dan pertahanan di antara Amerika Syarikat, Australia dan United Kingdom (Aukus) bulan lalu mencerminkan tahap kebimbangan mengenai perluasan kuasa dan dominasi China yang dikhuatiri akan mengancam kedaulatan dan keselamatan bukan sahaja negara di rantau ini malahan di rantau lain dalam menghadapi tempias dan kesan global kebangkitan China.Aukus terus mendominasi perbincangan dan perdebatan hangat dalam merungkai kemelut percaturan strategi yang paling efektif dalam menghalang hasrat China untuk terus memperkukuh benteng hadapan pertahanan dan memperluas medan strategik perencanaan dan pelaksanaan ketenteraan ofensif terutamanya di Laut China Selatan.Dalam meneliti reaksi anggota Asean dan negara lain mengenai impak Aukus ke atas aspek kestabilan dan keamanan rantau, dua spektrum berbeza menjadi rencana perancangan analisis di mana secara gambaran rasmi, luahan kebimbangan mengenai potensi Aukus untuk mencetus perlumbaan senjata yang baharu dan memperdalam krisis keselamatan di Asia Timur dan Asia Tenggara menjadi sandaran tentangan dan bantahan terhadap pakatan ketenteraan ini yang melibatkan pemindahan dan pembangunan teknologi ketenteraan alaf baharu termasuk kapal selam berkuasa nuklear.Di sebelah dimensi yang lain dan di sebalik tirai diplomasi rasmi, terdapat negara dan pakar pertahanan serta pembuat dasar yang sekian lama menanti-nantikan Aukus dalam memberi keseimbangan dan jaminan keselamatan untuk kelangsungan negara dan kestabilan rantau melalui kebolehan pencegahan dominasi dan perluasan agresif China, berperanan sebagai cegah rintang yang efektif. Negara-negara ini dan kebanyakan negara anggota Asean terpaksa menelusuri perencanaan dan percaturan geopolitik rantau yang kompleks dan mencabar dalam merangka strategi dan dasar luar yang bertunjangkan kedaulatan wilayah dan kelangsungan negara dan pada masa yang sama menyeimbangi keperluan dan komitmen kepada Asean dan pengaruh kuasa luar.Dominasi dan pengaruh langsung dan tidak langsung China dan Amerika Syarikat dalam aspek ekonomi dan pertahanan ke atas negara anggota Asean menjadi pertalian yang tidak dapat dipisahkan atau digugat untuk kepentingan pihak-pihak yang terlibat dan ini menjadi faktor pengikat yang akan terus menghindari usaha dan komitmen Asean dalam memastikan rantau ini kekal aman, berkecuali dan stabil.Walaupun tidak dinyatakan secara umum, kegusaran dan keresahan terhadap tindakan agresif China menjadi sebab Aukus mahupun pakatan lain seperti QUAD menjadi wadah jaminan keselamatan dan pengikat yang penting kepada negara-negara yang menerima kesan daripada dasar luar China. Rubrik konflik yang kompleks yang ditunjangi oleh kelicikan percaturan strategi dan matlamat serta alat dasar luar dalam mencapai kepentingan negara akan terus menyuntik kitaran zero-sum game sekiranya tiada usaha bersepadu dan peranan yang dimainkan oleh Asean terutamanya dalam merendahkan suhu ketegangan pertahanan dan geopolitik di rantau ini.Ketegangan situasi semasa dengan perlumbaan senjata yang dicetus oleh kesangsian dan ketidakpercayaan terhadap matlamat dan tindakan perikatan dan pakatan yang ditubuhkan untuk mengekang perluasan kuasa China turut menyaksikan kemunculan rantaian dan rangkaian impak dilema keselamatan, di mana tindakan sesebuah negara untuk meningkatkan kapasiti pertahanan dan senjata untuk menghadapi potensi konflik akan diinterpretasikan oleh negara lain sebagai ancaman dan kitaran yang sama akan berlaku.Pembangunan teknologi berlunaskan masa depan dengan perkembangan penyelidikan nano, kuantum dan penguasaan maklumat sekaligus menyebabkan dimensi konflik dan tunjang peperangan berdepan transformasi sistemik, di mana lebih banyak pelaku dan pemegang taruh akan terpalit dalam kancah dan impak risiko konflik berskala tinggi.Perkembangan membimbangkan di Selat Taiwan yang turut berpotensi menjadi kesan domino kepada Asia Tenggara bukan sahaja akan memudaratkan kepincangan senario semasa, ia turut akan menjadi faktor penarik kepada China dan Amerika Syarikat untuk mempergiat persiapan dan usaha rintangan dan timbal balik di rantau ini, mempertingkatkan kegiatan ketenteraan dan pembinaan persiapan senjata dan pangkalan.Sebahagian besar anggota Asean bukan sahaja terikat kepada kehendak dan kepentingan ekonomi dan pertahanan yang diberikan oleh China atau Amerika Syarikat, mereka tersepit antara usaha mempertahankan kelangsungan dan keselamatan negara dan pada masa yang sama memastikan jaminan perkembangan ekonomi tidak terjejas.Prospek masa depan akan terus diwarnai perebutan dan persaingan kuasa yang didorongi tuntutan pembangunan ekonomi yang melibatkan kepakaran dan penggunaan sumber tenaga dan bahan mentah serta dominasi teknologi dan ilmu sebagai peneraju utama indikator pembangunan negara.Kesemua ini akan berpandukan kepada sandaran “hard power” atau kuasa optimum ketenteraan sebagai faktor pemangkin dan penyudah yang efektif dalam mencapai matlamat dan objektif yang ditentukan. Asean yang ditubuhkan dalam zaman Perang Dingin sebagai kawalan dan pencegah kepada impak domino komunisme dan sebagai wadah mengekang penularan konflik ke seluruh Asia Tenggara dilihat sebagai platform keamanan dan kestabilan dalam memainkan peranan mencegah konflik dan menstabilkan rantau ini berdasarkan konsep berkecuali dan pemupukan kerjasama ekonomi dan hubungan sesama masyarakat.Namun ironinya, Asean dan jalinan ikatan rantau berkaitan dilihat hilang pengaruh, kuasa pengikat dan ketentuan taruh dalam memastikan konflik alaf baru berskala tinggi ini dapat dikekang atau ditangani. Konsep sedia ada seperti Zopfan dan juga Code of Conduct di Laut China Selatan tidak berkesan dalam menghalang pengaruh dan perluasan kuasa China dan Amerika Syarikat, sekaligus memporak-perandakan prospek keamanan dan keselamatan di Asia Tenggara dan Indo Pasifik secara amnya.Pegangan dan konsep lama yang konvensional perlu diberi perspektif dan suntikan baru dalam memastikan negara dan pemegang taruh di rantau ini diberikan medan dan ruang mencukupi untuk merencana dasar dan perangkaan strategi baru dalam memastikan kepentingan dan keselamatan terjamin, dalam menerima hakikat bahawa percaturan geopolitik rantau akan terus diterajui oleh Perang Dingin baharu China dan Amerika Syarikat yang berisiko tinggi akan pantas berubah menjadi Perang Hangat yang akan mengubah wajah dan wadah dunia untuk abad yang akan datang.Collins Chong Yew Keat adalah penolong pendaftar Universiti Malaya.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Shafee berniat lengahkan saman tuntut tunggakan cukai RM9.41 juta, kata LHDN

Lembaga Hasil Dalam Negeri (LHDN) memohon Mahkamah Tinggi menolak permohonan peguam Muhammad Shafee Abdullah untuk menggantung prosiding kes saman berhubung tunggakan cukai pendapatan berjumlah RM9.41 juta, atas alasan peguam itu sememangnya berniat untuk melengah-lengahkan tuntutan saman berkenaan.Perkara itu dinyatakan di dalam afidavit jawapan yang diikrarkan oleh Ketua Penolong Pengarah di Unit Kawalan, LHDN Shamsul Effendi Khamis, yang diperoleh pihak media menerusi carian sistem mahkamah.LHDN yang memfailkan afidavit itu pada 26 Januari lepas bagi pihak kerajaan Malaysia selaku plaintif mendakwa Shafee juga telah menyalahgunakan proses mahkamah.“Sekiranya perkara ini berlaku (penggantungan prosiding dibenarkan) hak plaintif dan rakyat Malaysia akan dinafikan serta diprejudiskan secara serius.“Ini adalah kerana kerajaan memerlukan hasil yang secukupnya untuk pembangunan dan kelancaran pentadbiran negara selain untuk menjaga kebajikan rakyat serta menangani impak pandemik Covid-19 yang menyebabkan krisis kesihatan dan ketidaktentuan ekonomi kepada negara,” menurut Shamsul dalam afidavit berkenaan.Kes itu ditetapkan untuk pengurusan kes di hadapan penolong kanan pendaftar Noordura Mohamed Din secara dalam talian pada 16 Februari ini.Pada 3 November tahun lepas, Shafee memfailkan permohonan untuk menggantung prosiding kes saman itu sementara menunggu pelupusan rayuannya di Pesuruhjaya Khas Cukai Pendapatan Malaysia, antara lain atas alasan wujud keadaan istimewa untuk menggantung prosiding berkenaan.Peguam itu berkata permohonan itu juga difailkan sementara menunggu permohonan Najib Razak dan anaknya Mohd Nazifuddin untuk mendapatkan kebenaran merayu berhubung pembayaran cukai pendapatan masing-masing berjumlah RM1.69 bilion dan RM37.6 juta kepada LHDN didengar di Mahkamah Persekutuan pada 16 Februari ini.Pada 27 September 2021, LHDN memohon supaya kes saman terhadap Shafee diputuskan melalui penghakiman terus iaitu mahkamah memutuskan kes melalui afidavit dan hujahan tanpa mendengar keterangan saksi dalam perbicaraan. Permohonan itu masih belum didengar mahkamah.LHDN memfailkan saman itu pada 6 Mei 2021 mendakwa sehingga kini, peguam tersebut masih gagal membayar amaun cukai pendapatan yang masih terhutang bagi Tahun-Tahun Taksiran 2011, 2012, 2013, 2014 dan 2016 termasuk kenaikan yang dikenakan.Shafee yang merupakan peguam Najib dalam kes penyelewengan dana SRC International Sdn Bhd dan 1Malaysia Development Berhad (1MDB) turut berdepan dua pertuduhan menerima wang hasil aktiviti haram berjumlah RM9.5 juta daripada Najib serta dua pertuduhan membuat penyata yang tidak betul kepada LHDN.


Tarikh akhir penawaran suntikan pertama vaksin kanak-kanak 15 Mei

Dos pertama vaksin Covid-19 di bawah Program Imunisasi Covid-19 Kebangsaan Kanak-kanak (PICKids) hanya akan diberikan sehingga 15 Mei ini dan tidak lagi akan ditawarkan selepas tarikh akhir berkenaan.Timbalan Menteri Kesihatan 1 Dr Noor Azmi Ghazali berkata tarikh akhir berkenaan ditetapkan mesyuarat Jawatankuasa Bertindak Imunisasi Covid-19 Kanak-Kanak (CITF-C) memandangkan permintaan rendah vaksinasi yang  boleh menyebabkan pembaziran vaksin yang tinggi.“Bagi mengelakkan pembaziran vaksin Comirnaty kanak-kanak yang tidak digunakan dalam tempoh enam bulan selepas dikeluarkan  pengilang, penetapan tarikh akhir dos satu ini perlu dibuat.“Sehubungan itu mulai 16 Mei 2022, kementerian kesihatan tidak lagi menawarkan dos pertama  vaksin Covid-19 jenis Comirnaty dan CoronaVac kepada kanak-kanak yang telah berusia lima hingga bawah 12 tahun,” katanya dalam satu kenyataan.Sejak bermula awal Februari lepas sehingga 13 April, hanya seramai 1,371,120 atau 38.6% kanak-kanak telah menerima sekurang-kurangnya satu dos vaksin Covid-19 dan 195,865 telah menerima dua dos vaksin Covid-19.


Vaksinasi harian catat rekod tertinggi sebanyak 460,158

Malaysia merekodkan 460,158 dos suntikan vaksin Covid-19 diberikan pada 15 Julai, bilangan tertinggi pernah diberikan dalam sehari sepanjang Program Imunisasi Covid-19 Kebangsaan (PICK).Menerusi sebuah ciapan Twitter, Menteri Kesihatan Dr Adham Baba berkata, daripada jumlah itu, sebanyak 304,807 suntikan adalah dos pertama manakala 155,351 dos lagi adalah untuk dos kedua.Beliau berkata, sebelum ini jumlah tertinggi untuk pemberian suntikan vaksin Covid-19 dalam sehari adalah 434,828 dos pada 14 Julai.Sarawak merekodkan vaksinasi dos kedua tertinggi sebanyak 53,399 disusuli Selangor (27,687), Kuala Lumpur (20,531), Sabah (8,532), Johor (7,000) dan Negeri Sembilan (6,627).Secara keseluruhan, sebanyak 13,107,681 dos vaksin telah diberikan di setakat ini di seluruh negara sejak PICK dijalankan pada 24 Februari lalu.


Tiada perbincangan sokong Ismail jadi presiden Umno, kata Annuar Musa

Ketua Umno Bahagian Ketereh Annuar Musa berkata tiada perbincangan mengenai barisan kepimpinan tertentu dalam parti yang menyokong Naib Presiden Ismail Sabri Yaakob bertanding jawatan presiden parti itu.“Kami tidak pernah membincangkan perkara ini, saya tahu ada orang yang menyebarkan barisan kepimpinan itu.“Saya rasa kami mempunyai banyak masa untuk memikirkan semua perkara itu tetapi kami tidak pernah duduk bersama dan membincangkan mengenai kedudukan barisan pemimpin dan pertandingan.“Kami mempunyai masa yang amat terhad dan banyak tugas yang perlu dilaksanakan,“ katanya kepada pemberita ketika ditanya mengenai satu poster senarai kepimpinan baru Umno tersebar di media sosial yang dinamakan “Saf Kepimpinan Umno Selepas Pemilihan”.Poster itu antara lain memaparkan Ismail sebagai presiden dan Annuar sebagai timbalan presiden manakala Hishammuddin Hussein, Mahdzir Khalid dan Khairy Jamaluddin sebagai naib presiden.Annuar berkata demikian selepas Majlis Penyampaian Anugerah Penghargaan Industri Ekonomi Digital Malaysia Sempena Sambutan Jubli Perak Perbadanan Ekonomi Digital Malaysia (MDEC), di Kuala Lumpur semalam.Ketika ditanya mengenai pelantikan timbalan perdana menteri dan menteri seperti yang diutarakan Pengerusi Perikatan Nasional (PN) Muhyiddin Yassin semasa mengadakan pertemuan dengan perdana menteri, Annuar berpandangan permintaan pelantikan itu tidak salah.Bagaimanapun, menteri Komunikasi dan multimedia itu berkata ia terpulang kepada perdana menteri untuk membuat keputusan.“Saya rasa tak salah untuk meminta…tapi asasnya adalah pelantikan timbalan perdana menteri dan menteri adalah prerogatif perdana menteri,” katanya.


Jangan ganggu ibu bapa yang mahu vaksinkan anak, kata Khairy

Menteri Kesihatan Khairy Jamaluddin meminta pihak tertentu supaya tidak mengganggu ibu bapa yang hendak mendapatkan vaksin Covid-19 untuk anak masing-masing menerusi Program Imunisasi Covid-19 untuk kanak-kanak (PICKids).“Walaupun ada yang sebar fitnah anak saya dicucuk angin, semakin ramai ibu bapa yakin dengan vaksin. Jangan kacau orang lain yang nak vaksinkan anak mereka,” katanya menerusi akaun Twitter hari ini.Khairy turut memuji sikap profesional jururawat yang menyuntik anaknya Ahad lepas dengan menggunakan taktik mengelakkan anak lelakinya Raif daripada melihat jarum suntikan yang digunakan.“Taktik tidak menunjukkan jarum sangat berkesan dan membantu menenangkan anak saya. Semoga semua doktor dan nurse (jururawat) yang terlibat dalam PICKids dilindungi dari fitnah pihak tertentu,” katanya.Ahad lepas, Khairy menerusi akaun Twitternya berkongsi gambar anak bongsunya itu menerima suntikan vaksin dos pertama di Pusat Pemberian Vaksin Pusat Dagangan Dunia Kuala Lumpur.Mengenai liputan PICKids, Khairy berkata peningkatan liputan dan pendaftaran PICKids menunjukkan semakin ramai ibu bapa yakin dengan vaksin.“Liputan dan pendaftaran PICKids semakin meningkat. Alhamdulillah ibu bapa mahu memberi perlindungan kepada anak,” katanya.Berdasarkan data di laman sesawang CovidNow, seramai 246,869 atau tujuh peratus populasi kanak-kanak berusia lima hingga 11 tahun dalam negara telah mendapatkan dos pertama vaksin Covid-19 melalui PICKids setakat semalam.


‘Itu pantai persendirian saya’, kata isteri Nazri Aziz selepas tular video ke pantai memakai ‘gelang pink’

Isteri kepada Ahli Parlimen Padang Rengas Mohamed Nazri Aziz menafikan melanggar prosedur operasi standard (SOP) Covid-19 selepas videonya di tepi pantai menggunakan gelang bewarna merah jambu tersebar di media sosial.Haflin Saiful berkata video yang dimuat naiknya di akaun Instagram adalah di pantai persendirian miliknya.“Ini adalah kawasan pantai persendirian, teritori saya dan di dalam kompaun saya,” katanya kepada MalaysiaNow.Video yang berdurasi 20 saat itu menunjukkan aksi Haflin berada di tepi pantai dan berlari menuju ke dalam lautan sambil diperhatikan anak dan pembantu rumahnya.Selepas Nazri, Haflin dan anaknya yang berumur empat tahun turut disahkan dijangkiti wabak Covid-19.Baru-baru ini Haflin melepaskan kemarahannya kepada kerajaan dengan kata-kata tidak berpuas hati bermula daripada pengisytiharan darurat hingga kepada langkah politik terbaru suaminya.Semalam Nazri disahkan positif Covid-19 selepas menjadi kontak rapat kepada seorang pesakit ketika mengadakan sidang media untuk menarik kembali sokongan terhadap kerajaan Perikatan Nasional (PN) di Kuala Lumpur minggu lalu.Pada 12 Januari lalu, Nazri mengadakan sidang media di Ibu Pejabat Umno di Kuala Lumpur yang turut disertai Ahli Parlimen Pasir Salak Tajuddin Abdul Rahman dan bekas setiausaha Umno Bandar Tun Razak, Zaharin Mohd Yasin.Empat hari kemudian Zaharin mengesahkan dirinya dijangkiti Covid-19.Nazri berkata, beliau melakukan ujian Covid-19 semalam selepas diberitahu Zaharin positif Covid-19.Terbaru, Tajuddin disahkan positif Covid-19 hari ini dan menjalani kuarantin kendiri di rumahnya sendiri kerana tidak mempunyai sebarang gejala.


Sorry.


SPRM akan panggil Tengku Zafrul untuk siasatan

Suruhanjaya Pencegahan Rasuah Malaysia (SPRM) akan memanggil bekas menteri kewangan, Tengku Zafrul Abdul Aziz bagi memberi memberi keterangan berhubung projek Jana Ekonomi Pemerkasaan Kontraktor Bumiputera Berwibawa (JanaWibawa).
Perkara itu disahkan oleh Ketua Persuruhjaya SPRM, Azam Baki dalam satu kenyataan hari ini.
Sementara itu, Azam juga mengesahkan bahawa keterangan sudah diambil daripada bekas perdana menteri Muhyiddin Yassin.
Azam berkata siasatan sedang dijalankan dan adalah tidak wajar untuk individu yang dipanggil untuk memberi keterangan membuat kesimpulan sendiri sama ada mereka dipanggil sebagai saksi ataupun suspek.
"Menurut Seksyen 30(1)(a), Akta SPRM 2009, seseorang pegawai Suruhanjaya yang menyiasat sesuatu kesalahan di bawah Akta ini boleh memerintahkan mana-mana orang supaya hadir di hadapannya bagi maksud diperiksa secara lisan berhubungan dengan apa-apa perkara yang mungkin dapat, pada pendapatnya, membantu dalam penyiasatan kesalahan itu," katanya.
"Mereka harus menunggu sehingga siasatan selesai sebelum memberi komen tentang siasatan oleh penguat kuasa."
JanaWibawa adalah sebuah program diluluskan Kabinet pada November 2020 bagi memperkasakan syarikat Bumiputera bertaraf tiga hingga lima bintang, memenuhi piawaian Lembaga Pembangunan Industri Pembinaan selain daripada keupayaan teknikal dan kewangan.
Di bawah JanaWibawa, yang diluluskan sebagai antara usaha memulihkan ekonomi pasca pandemik, kontrak diberikan melalui rundingan terus atau tender pra-kelayakan.
Matlamat utama JanaWibawa adalah untuk mempercepatkan kelulusan projek bagi memulihkan kesan ekonomi ke atas sektor bangunan akibat sekatan Covid-19.
Tugas menilai syarikat yang layak untuk projek di bawah JanaWibawa diberikan kepada Kementerian Kewangan (MOF).


Pelaksanaan skim harga maksimum stabilkan semula harga ayam

Harga ayam kembali stabil ekoran pelaksanaan Skim Harga Maksimum Musim Perayaan (SHMMP) Hari Raya Puasa 2021, di seluruh negara yang bermula semalam.Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Hasnol Zam Zam Ahmad berkata, sebanyak 2,100 premis peruncit, pasar tani, kedai runcit, pemborong dan hypermarket, telah diperiksa semalam.Beliau berkata, daripada jumlah itu, hanya dua laporan aduan diterima berkaitan harga ayam dijual melebihi harga maksimum iaitu RM7.90 sekilogram.“KPDNHEP faham hari ini hari pertama Skim Harga Maksimum, jadi perlu ada ubah suai di peringkat pemborong dan peruncit. Kita akan beri ruang sewajarnya untuk semua pihak mengambil masa untuk patuh Skim Harga Maksimum,” katanya pada satu sidang media.Berhubung laporan keluhan peniaga ayam yang harga RM7.90 sekilogram seakan-akan membunuh mereka, Hasnol Zam Zam berkata SHMMP tidak membawa masalah kepada peniaga, kerana margin telah ditetapkan di setiap peringkat rantaian bekalan.“Contohnya di peringkat ladang RM5.80, kemudian di peringkat pemborong ada harga yang telah ditetapkan mengikut kawasan. Jadi apabila diikut margin-margin yang telah ditetapkan itu, saya fikir tiada masalah.“Mungkin sebelum ini bekalan yang dihantar kepada peruncit itu mengikut harga sebelum Skim Harga Maksimum berkuatkuasa. Apabila mula berkuatkuasa contoh pagi tadi tinjauan di Pasar Presint 8, didapati peniaga ayam menjual mengikut harga RM7.90 yang ditetapkan,” katanya.Hasnol Zam Zam turut menasihati semua pihak, untuk patuh kepada Skim Harga Maksimum demi kebaikan bersama.“Ia dapat memastikan bekalan ayam dan barangan terkawal berada di paras mencukupi, dan pada masa yang sama kestabilan dari segi harga yang bukan sahaja pengguna dapat menikmati harga munasabah, tetapi juga peniaga,” katanya.Hasnol Zam Zam berkata, fasa pertama SHMMP Hari Raya Puasa melibatkan 12 jenis barangan terdiri daripada ayam, telur ayam, daging dan hasil laut, manakala kategori sayuran dan barangan kering akan diumumkan dalam masa terdekat.


Rayuan terakhir kes SRC Najib bersambung hari ini

Mahkamah Persekutuan hari ini dijadual mendengar hujahan peguam Najib Razak untuk mengenepikan sabitan dan hukuman terhadap bekas perdana menteri itu bagi kesalahan menyeleweng RM42 juta dana milik SRC International Sdn Bhd.
Bagaimanapun, jika peguam Hisyam Teh Poh Teik yang baru dilantik oleh Najib untuk mewakilinya tetap enggan berhujah, maka panel lima hakim yang dipengerusikan Ketua Hakim Negara Tengku Maimun Tuan Mat mungkin membuat keputusan serta-merta atau menangguhkannya ke suatu tarikh lain.
Pada Jumaat lepas, Hisyam memaklumkan panel itu bahawa beliau tidak akan membuat sebarang hujahan sama ada secara bertulis atau lisan bagi membela Najib.
Tengku Maimun, yang bersidang bersama-sama Hakim Besar Sabah dan Sarawak Abang Iskandar Abang Hashim serta hakim-hakim Mahkamah Persekutuan Nallini Pathmanathan, Mary Lim Thiam Suan dan Mohamad Zabidin Mohd, berkata mahkamah akan menangani perkara itu pada Selasa (hari ini).
Pendakwaan, yang diketuai timbalan pendakwa raya ad hoc V Sithambaram, ketika mengakhiri hujahan pada Jumaat pula berkata mahkamah boleh terus membuat keputusan walaupun tiada hujahan daripada peguam Najib.
Prosiding itu, yang bermula pada Khamis, menyaksikan pelbagai peristiwa menarik dengan Hisyam mula-mula memohon untuk menarik diri daripada mewakili Najib namun permohonannya ditolak oleh mahkamah yang kemudian mengarahkan pendakwaan untuk mengemukakan hujahan mereka terlebih dahulu.
Peguam itu turut memaklumkan panel Mahkamah Persekutuan bahawa Najib telah menggugurkan peguam caranya Zaid Ibrahim Suflan TH Liew & Partners (ZIST) daripada mewakili beliau.
Hisyam sekali lagi memohon agar prosiding itu ditangguh sehingga Khamis ini kerana beliau mempunyai kes lain pada Selasa dan Rabu namun ditolak oleh mahkamah.
Pada 16 Ogos lepas, mahkamah menolak permohonan Hisyam untuk menangguhkan pendengaran rayuan itu dan mengarahkan agar ia diteruskan pada 18 Ogos.
Pada 28 Julai 2020, hakim Mahkamah Tinggi Mohd Nazlan Ghazali, yang kini hakim Mahkamah Rayuan, menjatuhkan hukuman penjara 10 tahun ke atas Najib bagi setiap tiga pertuduhan pecah amanah jenayah serta tiga pertuduhan pengubahan wang haram dan penjara 12 tahun serta denda RM210 juta (jika gagal bayar, penjara lima tahun) bagi pertuduhan menyalahgunakan kedudukan.
Bagaimanapun, Najib hanya perlu menjalani hukuman penjara selama 12 tahun kerana Nazlan telah memerintahkan agar kesemua hukuman penjara berjalan serentak.
Beliau kini dibebaskan dengan jaminan RM2 juta dengan dua penjamin sementara menunggu pelupusan rayuan itu.
Tahun lepas, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan serta hukuman penjara dan denda.


Bagaimana kerajaan tamatkan projek belum bermula? soal Tuan Ibrahim

Wakil Rakyat Perikatan Nasional (PN) hari ini mempersoalkan dakwaan kononnya kerajaan menjimatkan sebanyak RM2 bilion selepas "menamatkan" projek tebatan banjir sedangkan projek itu belum mula dilaksanakan lagi.
Dalam sesi Perbahasan Belanjawan 2023 di Dewan Rakyat, Ahli Parlimen Kubang Kerian Tuan Ibrahim Tuan Man berkata, ini merujuk kepada pengumuman penamatan enam projek tebatan banjir oleh Perdana Menteri Anwar Ibrahim pada pembentangan Belanjawan 2023, Jumaat lalu.
Dalam pembentangan itu, Anwar yang juga menteri kewangan berkata negara mampu jimat RM2 bilion daripada RM15 bilion peruntukan tebatan banjir yang disediakan sebelum ini di mana pelaksanaan perolehan mesti dibuat secara tender.
Katanya, enam projek tebatan banjir itu akan ditender semula selewatnya pada Jun depan melibatkan Rancangan Tebatan Banjir di Sungai Johor, Kota Tinggi; pembinaan kolam takungan dwifungsi bagi tebatan banjir dan sumber bekalan air mentah di Sungai Rasau dan Sungai Klang; serta pembangunan Lembangan Sungai Bersepadu Sungai Golok Fasa 3 di Kelantan.
Bagaimanapun, Tuan Ibrahim yang juga bekas menteri alam sekitar dan air meluahkan rasa hairan apabila kerajaan ingin menamatkan projek-projek tersebut sedangkan ia belum dimulakan.
"Dalam pembentangan, Tambun (Anwar) sebut RTB Sungai Golok Fasa 3. Fasa 2 pun belum bermula. Fasa 3, kontraktor pun belum dilantik. Macam mana boleh jimat?" soalnya.
"Yang kedua, projek Dwifungsi Sungai Rasau. Kontraktor belum dilantik pun lagi. Baru peringkat rundingan. Itu pun masih belum dilaksanakan, masih di bawah kementerian kewangan. Apatah lagi RT Segamat yang diumumkan."
Tambah beliau, Anwar disaran untuk menjelaskan perkara ini di Dewan Rakyat agar tidak menimbulkan kekeliruan.
"Ini kerana PM dalam sesi lalu melihat peruntukan RM1 bilion yang diberi, sebab sebahagian besar daripada projek yang tertunda ini daripada Rancangan Malaysia Kesembilan lagi," katanya.
Dalam pada itu, Tuan Ibrahim juga menyarankan supaya setiap perancangan yang dilaksanakan kerajaan terdahulu tidak diubah setiap kali berlaku perubahan kerajaan kerana situasi ini akan merugikan negara.
"Kalau kita tunda projek tersebut, (kerajaan) bukan (dapat) penjimatan tetapi akan berdepan kerugian sebab setiap kali penangguhan projek ini akan melibatkan kos yang meningkat dan mendatangkan kesan kepada setiap kali berlakunya musim bencana.
"Negara kerugian antara RM6 bilion hingga RM7 bilion setiap kali berlaku banjir," tambahnya.
Pagi ini, perhatian tertumpu di Johor apabila negeri itu kembali dilanda banjir selepas 1,591 mangsa dari empat daerah telah dipindahkan ke 21 pusat pemindahan sementara (PPS) setakat jam 8 pagi.
Menurut Jawatankuasa Pengurusan Bencana Negeri (JPBN), enam PPS masing-masing di daerah Segamat, Kluang dan Johor Bahru selain tiga PPS di Kota Tinggi, dibuka secara berperingkat mulai 10.30 malam tadi sehingga 3.20 pagi tadi.


MCA, MIC perlukan PN lebih daripada BN

MCA dan MIC – dua komponen parti yang masih bersama Umno dalam Barisan Nasional (BN) sebenarnya lebih memerlukan Perikatan Nasional (PN) lebih daripada gabungan yang hancur berkecai sejurus selepas kekalahan pada Pilihan Raya Umum ke-14 (PRU14) yang lalu.MCA dan MIC kedua-duanya menjadi parti nyawa-nyawa ikan sejak PRU13 lagi.Selama ini mereka hidup di bawah telunjuk Umno.Ketika Umno berkuasa, MCA dan MIC tidak berani bersuara meskipun parti Melayu itu melakukan perkara yang mengguris hati para penyokong mereka.Hasilnya kedua-dua parti ini melangkah menuju ke zaman matahari terbenam.Kegagalan MCA dan MIC untuk bersuara menyebabkan DAP mendapat untung politik yang paling besar.Umno digambarkan sebagai parti yang ultra dan MCA dan MIC pula didendangkan sebagai parti yang kowtow kepada parti Melayu itu dalam apa juga keadaan.DAP menggunakan ruang ini, kelemahan MCA dan MIC semaksima mungkin dengan mengeluarkan kenyataan secara bertubi-tubi terhadap apa-apa sahaja isu yang boleh menunjukkan mereka sahajalah yang berani bersuara melawan Umno.Masa depan MCA dan MIC sememangnya sangat malap sehinggalah mereka menjadi sebahagian daripada kerajaan PN.Cadangan Presiden Umno Ahmad Zahid Hamidi BN akan bertanding bersendirian di PRU15 akan membawa MCA dan MIC ke jalan maut.Oleh itu, pada Perhimpunan Agung MIC ke-74, presiden parti S Vigneswaran terus mengumumkan akan terus menyokong dan kekal bersama-sama pentadbiran kerajaan PN yang diketuai Perdana Menteri Muhyiddin Yassin sehingga menunggu keputusan muktamad dibuat Majlis Tertinggi BN.Tindakan Vigneswaran yang turut menjemput Muhyiddin untuk merasmikan perhimpunan agung MIC ibarat memberikan dua tamparan kiri kanan yang hebat terhadap Zahid.Ini bermakna MIC sudah belajar daripada kesilapan dengan tidak mengikut Umno secara melulu.Mengikut Umno secara melulu hanya akan membawa MIC ke laut.MIC juga memahami retorik sebahagian pimpinan Umno yang sudah berhujah untuk bekerjasama dengan PKR dan DAP sebagai tanda sudah hilang keyakinan kepada mereka, dan juga MCA.Tindakan Vigneswaran adalah bertepatan dengan realiti politik semasa di mana MIC memilih kedudukan yang boleh menjamin kelangsungan politiknya iaitu terus berada di dalam kerajaan dan bertanding sebagai kerajaan pada PRU15.Stuasi MCA juga sama.Mereka tidak mempunyai pilihan lain selain mengikut jejak MIC.MCA dan MIC belum lupa bagaimana susahnya menjadi pembangkang.Mereka tidak akan membuang payung ataupun lampu yang membantu mereka terjumpa jalan keluar ketika tersesat di dalam terowong gelap.Ini amat berbeza dengan Umno yang sudah terasa diri mereka kuat sehingga boleh bertanding diri sendiri.Jika Umno masih tidak sedar, maka mereka akan bersendirian menghadapi PRU15 sebagai Umno dan bukannya BN kerana MCA dan MIC sudah hampir pasti tidak akan mengikutinya secara melulu ke jalan maut.Sesungguhnya MCA dan MIC belum lupa siapa di dalam Umno yang membawa mereka ke zaman tercorot dalam sejarah politik parti masing-masing.


Antara politik angka dan realiti pandemik negara

Senario politik semasa memperlihatkan “angka” menjadi laungan penting buat pemimpin-pemimpin parti politik dalam usaha memastikan diri berada di atas sekali sama ada kawan mahupun lawan.Sejak langkah Sheraton sehingga ke langkah Meridien, angka menjadi satu titik tolak bagi menentukan siapakah paling berkuasa ataupun bakal berkuasa, berada di puncak atau tumbang menyembah bumi.Politik angka ini telah menjadi sesuatu yang fetish atau mempunyai daya hikmat untuk  mempengaruhi sang politikus dan pengikut-pengikutnya.Sekali terkena dengan angka hikmat 111, 112 atau 120 sang politikus di Parlimen boleh “naik syeikh” memikirkan kelompok manakah yang perlu disokong.Selain politik, angka juga menjadi debaran setiap hari buat rakyat negara ini apabila Ketua Pengarah Kesihatan Dr Noor Hisham Abdullah muncul di kaca televisyen.Angka mereka yang dijangkiti pandemik Covid-19 saban hari semakin tinggi selepas keputusan bijak sang politikus yang pergi ke Pilihan Raya Negeri Sabah tidak mematuhi prosedur operasi standard (SOP).Mereka membawa virus ini ke Semenanjung kemudian berpura-pura tidak bersalah.Ada yang memohon maaf, tetapi nasi sudah menjadi bubur. Inilah mentaliti sang politikus kelas tiga.Mereka telah terjebak dalam angka atau data dan jumlah bilangan kerusi yang harus menang di PRN Sabah sehingga jumlah kes meruncing di Sabah telah diketepikan.Ini adalah angka sebenar yang perlu dibimbangi dan ditakuti. Bagaimana kalau serangan virus hanya menjangkiti sang politikus sahaja dan rakyat adalah kebal daripadanya. Adakah kesedaran akan timbul daripada hati mereka?Bayangkanlah jumlah kes Covid-19 di Malaysia mencatatkan angka lebih daripada 800 untuk tiga hari berturut-turut, apabila 865 kes dilaporkan pada Selasa (20 Oktober) dan menjadikan angka keseluruhan sebanyak 21,363 kes.Dr Noor Hisham Abdullah berkata, perkembangan terbaharu itu menjadikan jumlah kes aktif dengan kebolehjangkitan virus tersebut sebanyak 7,456 kes.Angkara siapakah ini? Ini adalah angka sebenar yang perlu dibimbangi, bilangan angka 120 masih berbolak balik atau boleh naik atau turun bagai ditiup angin kencang.Kekadang apabila dikhayalkan atau diimaginasikan kepada bilangan jumlah kerusi parlimen, kita sebagai pembaca dan pemerhati sudah lupa dengan angka lain yang semakin penting kepada kita.Ada yang memohon maaf, tetapi nasi sudah menjadi bubur. Inilah mentaliti sang politikus kelas tiga.Bagaimana dengan peratusan pengangguran kita? Keadaan pertumbuhan ekonomi negara bagaimanakah pula? Apa jadi dengan angka atau bilangan peratusan mereka yang muflis, dibuang kerja, tidak dapat membayar hutang.Kenapa angka ini tidak diuar-uarkan sebagaimana bilangan angka ahli parlimen?Adakah ia tiada kepentingan kepada sang politikus atau media pengaruh politik tidak memandangnya sebagai sesuatu yang mempunyai nilai berita.Sebenarnya inilah percaturan angka sebenar yang seharusnya diberikan fokus dan perhatian oleh sang politikus dan menteri-menteri, bukan terhad kepada keadaan kesihatan dan keselamatan rakyat daripada virus Covid-19 tetapi juga kesihatan dan kesejahteraan ekonomi negara.Perbentangan belanjawan 2021 misalnya akan akan memberi tumpuan kepada empat tema utama iaitu menjaga kebajikan rakyat; memacu pertumbuhan ekonomi; melestarikan kehidupan; dan memantapkan penyampaian perkhidmatan awam.Dalam hubungan ini kita akan terbeliak mata menonton angka belanjawan itu, seperti jumlah dana yang diperuntukan oleh Pakej Rangsangan Ekonomi Prihatin Rakyat (Prihatin) dan Pelan Jana Semula Ekonomi Negara (Penjana) bagi membantu Malaysia keluar daripada kemerosotan ekonomi akibat Covid-19.Tidak perlu untuk mempersembahkan data atau angkanya sebab kita dah terlaku banyak makan data dan sudah terasa mual pula, data-data yang tidak boleh dihadam dan membawa kepada senak perut.Oleh itu dapat diandaikan angka dan bilanganya adalah sumber dalam rencah kehidupan di negara ini sekarang. Kekadang angka lebih tahu daripada diri kita sendiri.Ia seolah-olah menguasai kehidupan kita sebenarnya. Ringkasanya seolah-olah manusia tidak lebih daripada algoritma yang mudah dicaturkan tentang kehidupan, emosi dan pengalamannya.Bayangkanlah Facebook, WhatsApp, Twitter, Instagram dan Google lebih banyak mengetahui tentang diri kita dan masa depan daripada merujuk pedoman kepada kitab suci al-Quran yang diwahyukan Allah kepada  manusia.Tidak keterlaluan untuk dikatakan dalam senario sekarang kehidupan rakyat di negara ini terdiri daripada aliran angka atau data dan nilai setiap fenomena atau entiti ditentukan oleh sumbangan kepada pemprosesan data.Itulah yang setiap hari kita perolehi daripada angka atau bilangan kes baharu Covid-19 misalnya.Dalam hubungan ini kita memerlukan percaturan angka yang sebenar bukannya terbatas atau berunsur terlalu relatif kepada caturan tidak menentu contohnya dalam pertarungan siapakah Perdana Menteri ke-9.Ismail Hashim Yahaya merupakan pensyarah Jabatan Komunikasi, Fakulti Komunikasi, Seni Visual dan Komputeran, Universiti Selangor* Tulisan ini adalah pendangan penulis yang tidak semestinya mencerminkan pendirian MalaysiaNow.


Mahkamah rayuan Perancis akan putuskan rayuan kes kapal selam Scorpene

Mahkamah Rayuan Paris akan membuat keputusan pada 11 April terhadap rayuan yang dikemukakan oleh dua syarikat pertahanan Perancis berhubung siasatan ke atas dakwaan rasuah membabitkan penjualan kapal selam ke Malaysia pada 2002, menurut sumber kehakiman kepada AFP.
Dalam pendengaran pada 14 Februari, pasukan penyiasat berjaya menangani beberapa usul untuk membatalkan rayuan yang dikemukakan Thales, anak syarikatnya dan DCNI, khususnya bagi kesahihan carian yang dijalankan sebagai sebahagian daripada siasatan ini.
Selepas perbicaraan pertama pada 19 April 2022, Mahkamah Rayuan menangguhkan keputusannya selama beberapa bulan, meminta maklumat tambahan bertujuan untuk menjelaskan perkara pertikaian hujah dalam siasatan.
Menurut maklumat diperoleh AFP, pejabat pendakwa raya meminta pengesahan prosedur secara bertulis selepas membaca dokumen baru yang diserahkan kepada pasukan penyiasat.
Isu utama berhubung kes ini ialah kontrak perunding yang dibuat di luar jualan dua kapal selam Scorpene dan sebuah kapal selam Agosta oleh DCNI, bersekutu dengan Thales, dengan harga hampir €1 bilion (RM4.7 bilion) kepada Malaysia pada 2022.
Hakim Perancis mengesyaki sebahagian daripada kontrak ini digunakan sebagai pendahuluan bagi membayar rasuah kepada bekas perdana menteri Najib Razak.
Najib adalah menteri pertahanan ketika perjanjian itu ditandatangani untuk membeli dua kapal selam Scorpene dan sebuah kapal selam Agosta daripada syarikat Perancis DCN, yang kini sebahagian daripada Thales, dalam perjanjian bernilai AS$1.2 bilion.
Abdul Razak Baginda yang merupakan orang kuat Najib bertindak sebagai penasihat dalam perjanjian itu.
Beliau dituduh menerima suapan lebih €114 juta untuk “kerja perunding” oleh sebuah syarikat di mana beliau adalah pemegang saham terbesar.
Wang itu kemudiannya didakwa diberikan kepada Najib, yang berdepan beberapa siri tuduhan rasuah sejak gabungan Barisan Nasional tewas dalam Pilihan Raya Umum ke-14 pada 2018.
Razak didakwa di Perancis pada 2017, manakala Najib disoal siasat oleh Suruhanjaya Pencegahan Rasuah Malaysia (SPRM).


PM umum 6 bulan moratorium, peruntukan bakul makanan kepada ahli Parlimen dalam inisiatif RM150 bilion

Putrajaya mengumumkan beberapa inisiatif bantuan bagi tujuan membantu jutaan rakyat Malaysia menghadapi impak ekonomi sekatan pergerakan penuh termasuk moratorium automatik pinjaman bank dan pendidkkan, diskaun bil elektrik, bantuan tunai dan dana bakul makanan untuk semua ahli Parlimen.Bercakap dalam perutusan hari ini, Perdana Menteri Muhyiddin Yassin berkata enam bulan moratorium pinjaman bank akan diberikan kepada semua peminjam bagi seluruh kumpulan pendapatan bermula Julai sebagai satu lagi langkah yang dimasukkan di bawah inisiatif Pemulih bernilai RM150 bilion bagi mengurangkan impak pandemik Covid-19.Moratorium tersebut akan diberikan kepada peminjam daripada golongan B40, M40 dan T20 selain usahawan mikro dalam negara.Beliau turut mengumumkan sejumlah RM4.6 bilion bagi Bantuan Khas Covid-19 (BKC) yang akan memanfaatkan 11 juta isi rumah, individu dan warga emas.“Tiada lagi syarat seperti pengurangan pendapatan, tiada semakan sama ada anda telah hilang pekerjaan dan tiada lagi dokumentasi yang perlu dikemukakan untuk permohonan.“Anda Cuma perlu memohon dan kelulusan akan diberikan secara automatik,” katanya.Muhyiddin turut mengumumkan peruntukan sebanyak RM300,000 bagi setiap ahli Parlimen termasuk daripada pihak pembangkang bagi diagihkan dalam bentuk bakul makanan di kawasan diwakili mereka, termasuk RM10 juta yang dikhaskan bagi komuniti Orang Asli.Selain itu, bantuan lain yang diumumkan di bawah inisiatif Pemulih adalah seperti berikut:RM346 juta bagi diskaun utiliti elektrik antara 4% dan 40% penggunaan melebihi 900kW sebelum selama tiga bulan bermula Julai;RM500 juta bagi membantu mereka yang kehilangan pendapatan berbentuk RM500 seorang bagi pencarum KWSP dan Perkeso;RM15 juta peruntukan bagi NGO untuk membantu menangani isu-isu sosial termasuk kesihatan mental dan kehilangan tempat tinggal;RM30 bilion dana juga boleh dikeluarkan oleh 12.6 juta pencarum KWSP di bawah inisiatif i-Citra dari 15 Julai dengan had RM1,000 sebulan bagi tempoh lima bulan;RM500 juta bagi mereka yang kehilangan pendapatan dalam bentuk bantuan RM500 bagi sejuta pencarum KWSP dan Perkeso;Harga borong RON95, diesel dan LPG dikekalkan;Harga siling RM30 bagi 5kg minyak masak;RM15 juta peruntukan untuk NGO bagi membantu kerajaan menangani isu sosial seperti kesihatan mental health dan kehilangan tempat tinggal;1GB data percuma harian yang memanfaatkan 44 juta pengguna;RM125 juta melalui HRD Corp untuk inisiatif ‘place and train’ di bawah program Janapreneur;Tambahan Geran Khas Prihatin 4.0 bagi usahawa mikro PKS;RM3.8 bilion bagi program Program Subsidi Upah atau PSU 4.0 untuk membantu majikan mengekalkan pekerja;RM170 juta disalurkan melalui Perkeso di bawah program PenjanaKerjaya bagi manfaat 10,600 majikan dan 75,800 pekerja;Pelaksanaan Program Pemerkasaan Pendigitalan Usahawan Kecil atau Pupuk dengan peruntukan RM200 juta kepada PMKS dan RM100 juta untuk PKS;RM100 juta begi lebih 8,000 pengamal industri seni kreatif ;RM1,000 bantuan kewangan kepada operator kantin sekolah berdaftar;Elaun Pekerja Cacat sebanyak RM500 selama tiga bulan melibatkan peruntukan RM30 juta bagi 20,000 OKU seluruh negara.


Subsidi petrol guna data JPJ tidak sesuai, kata pakar

Cadangan memberi subsidi petrol RON95 mengikut data Jabatan Pengangkutan Jalan (JPJ) tidak diterima baik oleh pakar automatif tempatan apabila kerajaan dilihat masih menganggap penggunaan kereta enjin besar sebagai petanda kekayaan.
Hezeri Samsuri berkata, kereta mewah kini dihasilkan dengan kapasiti enjin yang lebih kecil berbanding kereta MPV Naza Ria.
"Dunia automotif sekarang terpaksa akur dengan kawalan pelepasan karbon yg ketat.
"Oleh itu enjin makin kecil, walaupun untuk 'supercar' dan sebab tu dunia bertukar ke arah kenderaan elektrik," katanya kepada MalaysiaNow.
Hezeri mengulas cadangan Menteri Perdagangan Dalam Negeri dan Kos Sara Hidup Salahudin Ayub berhubung pemberian subsidi bersasar mengikut jenis kenderaan.
Menurut Salahudin, pengkalan data JPJ digunakan kerana kerajaan boleh mengenalpasti kuasa kuda kereta yang layak menerima subsidi petrol RON95.
Salahudin berkata demikian selepas perbincangan dengan kementerian kewangan berhubung mekanisme subsidi berdasar.
Perdana Menteri Anwar Ibrahim berkata, pemberian subsidi harus diberikan secara bersasar dan tidak boleh dinikmati oleh orang kaya dan industri.
Subsidi petrol, diesel dan gas antara yang memakan belanja yang tinggi iaitu kira-kira RM13.2 bilion tahun ini.
Hezeri yang juga pengendali laman sesawang Careta.my menjelaskan, pembuat kereta terkemuka dunia kini sedang bergerak ke arah penghasilan enjin berkapasiti kecil namun masih berkuasa.
"Enjin turbo kecil mampu memberi pelepasan asap ekzos dengan jumlah karbon yang rendah.
"Tidak ada kena mengena dengan cukai jalan kita atau harga bahan api," tambahnya.
Sementara itu, penganalisis ekonomi Putra Business School, Ahmed Razman Abdul Latiff berkata, walaupun maklumat kuasa enjin boleh membantu, ia harus dipadankan dengan data daripada penerima Bantuan Sara Hidup dan data Lembaga Hasil Dalam Negeri.
"Ada golongan B40 yang membeli kereta terpakai yang mempunyai kapasiti besar tetapi dibeli dengan harga yang rendah secara tunai," katanya.
Ia turut diakui oleh Hezeri.
Harga Mercedes Benz model E200 W210 yang dibuat pada tahun 2000 boleh dibeli di bawah harga RM10,000 dengan alat ganti yang murah tersedia.
Hezeri berkata, data sedia ada boleh digunakan dan pembayaran wang boleh dibuat kepada yang layak.
Harga minyak boleh diapungkan 100% kecuali untuk pengangkutan awam dan mana mana industri yang wajar dibantu.
Aspek pemantauan juga dijangka berdepan masalah.
Ini kerana subsidi berdasarkan enjin atau kuasa kuda akan mengakibatkan ramai mengubah suai enjin masing-masing.
"Di stesen minyak, siapa yang hendak kenal pasti berapa kapasiti enjin kereta?" tambah Hezri.
Ini kerana pengendali stesen minyak bertanggungjawab memastikan kereta luar negara, terutama dari Singapura tidak boleh membeli RON95 yang disubsidi.


Bila nak calonkan Ismail sebagai presiden Umno?

Ismail Sabri Yaakob dicalonkan sebagai calon perdana menteri Umno untuk Pilihan Raya Umum ke-15 (PRU15).Ya, perdana menteri hari ini dicalonkan semula untuk PRU15 akan datang.Maksudnya Ismail akan menjadi watak utama kempen Umno pada PRU15.Namun begitu, berita yang lebih besar ialah bilakah Ismail akan dicalonkan sebagai presiden Umno dan secara automatik akan menjadi pengerusi Barisan Nasional (BN)?Bilakah Ismail akan mempunyai kuasa untuk menandatangani watikah pencalonannya sendiri dalam BN?Dan bilakah Ismail boleh menentukan hala tuju Umno selari dengan pentadbirannya di Putrajaya.Mengapa Umno tidak mencalonkan Ismail sebagai presiden Umno dan juga PM?Bukankah ini lebih baik untuk politik Umno?Tidakah ini akan dapat membawa keadaan yang lebih stabil berbanding hari ini?Sebelum Pilihan Raya Negeri (PRN) Johor baru-baru ini, Hasni Mohammad juga dicalonkan sebagai calon menteri besar.Wajah Hasni menjadi poster utama kempen Umno dan beliau berjaya mendapat mandat yang besar daripada rakyat Johor.Namun begitu, semua orang tahu selepas PRN Johor beliau tidak menjadi menteri besar.Atas alasan apapun, apa yang terjadi pada Hasni memberikan pengajaran yang sangat besar bagi ahli politik dan rakyat Malaysia.Janji politik adalah perkara yang paling tidak boleh dipercayai di Malaysia ini.Majlis Kerja Tertinggi (MKT) Umno juga membuat keputusan agar kerajaan pusat tidak menyambung perjanjian persefahaman (MoU) dengan pihak pembangkang.Setelah dicalonkan sebagai perdana menteri Umno untuk PRU15, Ismail memberikan reaksi.“Itu keputusan setakat ini, apapun tunggu lepas 31 Julai.“Itu keputusan MKT dah dibuat semalam. Kerajaan akan ikut keputusan MKT,” kata Ismail.Nampaknya ramuan untuk membubarkan Parlimen lebih awal demi memberi laluan kepada PRU15 sudah tersedia.Lawan lemah, pihak yang kuat boleh buat ikut suka hati.Tiada siapa yang boleh menyalahkan siapa kerana ini adalah “real-politic”.Matlamat dan semuanya demi kuasa.Yang dapat kuasa menentukan cara sejarah ditulis.Rakyat bukannya ada hak untuk menentukan hala tuju politik negara.Rakyat ini sekadar “taman permainan” bagi ahli politik sahaja.


Elakkan diri jadi pembawa Covid-19

Apabila manusia berdepan dengan wabak di mana burung, ayam mahupun khinzir adalah pembawa, sering kedengaran bagaimana beribu hingga berjuta haiwan di ladang ternakan terpaksa dimatikan apabila terkesannya ada virus yang berjangkit meskipun hanya pada seekor haiwan sahaja.Ini adalah untuk mengelakkan wabak menular kepada manusia.Masalah terbesar dalam situasi Covid-19 ialah manusia pembawa kepada virus ini.Jikalau berdepan wabak yang dibawa binatang, kita cuba mematikan pembawanya secepat mungkin.Tapi apabila berdepan dengan wabak di mana manusia adalah pembawanya, penyelesaian cukup menyeksa di mana bukan sahaja kita terpaksa menyelamatkan pembawa, dan kita juga perlu menghabiskan masa, tenaga dan wang untuk memastikan manusia dapat menghindarkan diri daripada menjadi pembawa Covid-19.Wabak Covid-19 sedang mengganas semula dengan pelbagai variasi mutasi.Manusia juga menjadi hilang sabar dan hilang waras berdepan dengan wabak Covid-19 yang nampaknya masih panjang dan berliku.Mengawal wabak ini daripada menular sememangnya sukar apabila kita terpaksa menyelamatkan dan menyembuhkan pembawanya iaitu manusia.Penghasil vaksin pula kekurangan bekalan untuk diedarkan.Negara yang kaya mempunyai kelebihan berbanding negara yang miskin dalam politik vaksin di dunia farmaseutikal.Waktu ini bukanlah waktu mengadu.Waktu ini ialah waktu untuk mengambil tindakan untuk memastikan diri kita tidak menjadi pembawa virus Covid-19.Oleh itu, berikan tabik kepada mereka yang memakai pelitup muka.Mereka adalah hero di dalam melawan Covid-19.Hormatilah mereka yang sudi menjaga jarak sosial daripada kita.Mereka adalah pemutus rantaian wabak Covid-19.Berikan tepukan gemuruh kepada mereka yang sanggup divaksinasikan.Mereka adalah penyelamat spesies manusia.Berterima kasihlah kepada mereka yang sanggup mengorbankan kebebasan dan duduk di rumah.Mereka adalah manusia yang mencintai masa depan dunia dan manusia.Berikanlah kata-kata semangat kepada mereka yang sanggup tidak beraya dengan keluarga.Sesungguhnya mereka adalah pejuang sejagat.Semua di atas adalah perkara-perkara heroik yang boleh dilakukan oleh kita.Ya, ia tidak menonjol tapi ia cukup besar di dalam sekurang-kurangnya membantu melengahkan jangkitan wabak Covid-19 sehingga rakyat Malaysia dapat divaksinasi sepenuhnya.Jadilah hero rakyat Malaysia hari ini!


2,188 kes baru Covid-19, 1,623 di Selangor

Sebanyak 2,188 kes jangkitan baru Covid-19 dikesan hari ini, menjadikan angka keseluruhan penularan dalam negara berjumlah 58,847, kata Dr Noor Hisham Abdullah dalam satu kenyataan.Ketua Pengarah Kesihatan itu berkata, sebanyak 1,673 pesakit pulih dan dibenarkan pulang, menjadikan jumlah keseluruhan angka sembuh 44,153 kes atau 75%.“Selangor masih lagi mencatatkan pelaporan kes harian tertinggi iaitu sebanyak 1,623 kes atau 74.2%.“Ia diikuti Sabah sebanyak 232 kes (10.6%) dan Perak sebanyak 112 kes (5.1%),” katanya dalam kenyataan itu.Tambahnya, sebahagian besar kes yang dilaporkan di Selangor berpunca daripada Kluster Teratai dengan pertambahan sebanyak 1,511 kes.Noor Hisham berkata, kes aktif kini berjumlah 14,353, dengan 112 pesakit di tempatkan di Unit Rawatan Rapi termasuk 49 memerlukan bantuan alat pernafasan.“Dukacita dimaklumkan terdapat empat lagi kematian dilaporkan menjadikan jumlah mangsa yang maut meningkat kepada 341 orang,” katanya.


PM hantar notis tuntut ahli Parlimen Kuala Terengganu mohon maaf

Perdana Menteri Anwar Ibrahim mengemukakan notis tuntutan terhadap Ahmad Amzad Hashim supaya ahli Parlimen Kuala Terengganu itu memohon maaf tanpa syarat kerana didakwa memfitnah beliau berhubung penerimaan gaji RM1 ketika menjadi penasihat ekonomi Selangor dalam satu rakaman video.
Pengerusi Pakatan Harapan itu turut menuntut Ahmad Amzad meminta maaf kerana mempertikai pengampunan yang diperoleh bagi sabitan kes beliau.
Tuntutan permohonan maaf itu dinyatakan dalam notis dihantar oleh Tetuan SN Nair & Partners, yang mewakili Anwar, 75, kepada Ahmad Amzad hari ini.
Peguam SN Nair ketika dihubungi mengesahkan telah menghantar notis itu kepada Ahmad Amzad melalui pos.
Menurut Nair, anak guamnya menuntut agar video mengenai beliau di aplikasi TikTok di bawah nama @nelly3868 dan perkataan memfitnah ditarik balik selain memadam atau menarik balik segala komen yang menyinggung perasaan serta bersifat fitnah.
Beliau berkata ahli Parlimen Tambun itu juga menuntut aku janji bertulis dari Amzad untuk tidak mengulangi mana-mana dakwaan dan komen seperti dalam video tersebut selain ganti rugi.
“Sekiranya anak guam saya tidak menerima apa-apa maklum balas yang memuaskan dalam tempoh lima hari daripada tarikh penerimaan notis ini, arahan kami adalah untuk memohon suatu perintah injunksi dan meneruskan tindakan perundangan terhadap Amzad,” katanya.
Notis tuntutan itu mendakwa pada 7 Disember lepas, Amzad mengungkap atau menyebabkan penerbitan video tersebut yang telah mendapat tontonan lebih 2,928 kali, melebihi 45 komen, lebih 87 butang "like," melebihi 10 kali butang 'favourite' dan 21 kali perkongsian setakat tarikh notis berkenaan.
Nair mendakwa video dan kata-kata fitnah itu antara lain membawa maksud Anwar seorang pembohong, cenderung kepada perlakuan songsang dan telah mengguna pakai cara tidak sah untuk dibebas serta dilepaskan daripada sabitan jenayah.
Peguam itu berkata Anwar menegaskan video dan kata-kata fitnah itu adalah tidak benar serta dibuat untuk merendahkan maruah beliau selain telah dirancang untuk memburukkan reputasinya.
"YB Ahmad Amzad juga telah mengaibkan kuasa Yang di-Pertuan Agong (YDPA) dan Raja-Raja di bawah Perkara 42 Perlembagaan Persekutuan dan telah mencabar proses dan keputusan pengampunan penuh oleh YDPA dalam membebaskan, melepaskan dan membersihkan kesemua rekod jenayah dan sabitan lampau anak guam kami," katanya.


‘Long Tiger’, 3 rakan direman 4 hari

“Long Tiger”, lelaki etnik Rohingya yang ditahan semula semalam setelah melarikan diri dari lokap Mahkamah Majistret Tangkak, Johor baru-baru ini, direman empat hari bermula hari ini sehingga 1 Januari oleh Mahkamah Majistret Tangkak.Turut direman tiga individu dipercayai rakan lelaki berkenaan.Perintah reman terhadap Abdul Hamim Ab Hamid, 32, dan tiga lelaki masing-masing berusia 36, 38 dan 46 tahun itu dikeluarkan oleh Majistret Analia Kamaruddin.Penahanan Hamim di Kedah semalam akan membantu siasatan di bawah Seksyen 223/224 Kanun Keseksaan manakala tiga lagi individu itu disiasat mengikut Seksyen 216 Kanun sama kerana menyembunyikan tahanan.Semalam, Ketua Polis Negara Acryl Sani Abdullah Sani berkata Hamim ditahan semula kira-kira 3 petang, di Kedah.Hamim melarikan diri dari lokap mahkamah itu pada 15 Disember lepas dipercayai meloloskan diri melalui pintu utama mahkamah pada 11.55 pagi sebelum perbicaraan kes di bawah Seksyen 388 Kanun Keseksaan bermula.Selain Seksyen 388 Kanun Keseksaan kerana pemerasan, dia juga masih berdepan dua perbicaraan bagi pertuduhan di bawah Seksyen 376 Kanun Keseksaan kerana merogol serta Seksyen 506 kanun sama kerana mengugut dan mengurung bekas pekerjanya.


Kerajaan benarkan premis makanan beroperasi sehingga 6 pagi

Kerajaan membenarkan semua restoran, warung, gerai, kedai makan termasuk “coffee house” di dalam hotel serta kedai makanan segera dan perkhidmatan penghantaran di negeri-negeri dikenakan perintah kawalan pergerakan (PKP) bersyarat dan PKP pemulihan beroperasi sehingga pukul 6 pagi sepanjang bulan Ramadan ini.Menteri Kanan (Kluster Keselamatan) Ismail Sabri Yaakob berkata kebenaran itu diberikan bagi membolehkan orang ramai terutama golongan bujang mendapatkan makanan untuk bersahur.Bagaimanapun, katanya bagi premis makanan di dalam kompleks beli belah atau pasar raya, ia tertakluk kepada waktu operasi bangunan tersebut“Kerajaan dapat pelbagai permohonan daripada rakyat untuk beli makanan terutama melibatkan warga bujang. Sebelum ini operasi di kedai makan atau warung dihadkan sehingga 12 tengah malam atau mengikut syarat lesen yang dikeluarkan oleh pihak berkuasa tempatan.Ini bermakna kedai makanan boleh teruskan operasi sehingga waktu sahur dan orang ramai boleh bungkus makanan atau makan di kedai yang dibuka,” katanya dalam sidang media mengenai perkembangan PKP hari ini.MENYUSUL LAGI


Perisikan Rusia dakwa AS rekrut militan untuk serang Rusia

Perkhidmatan perisikan luar Rusia pada Isnin mendakwa ia telah menerima maklumat bahawa tentera Amerika Syarkat (AS) sedang melatih militan Islam untuk menyerang sasaran di Rusia dan bekas Kesatuan Soviet.
Perkhidmatan Perisikan Luar Rusia (SVR) yang diketuai sekutu Presiden Vladimir Putin berkata, ia mempunyai risikan bahawa 60 militan daripada kumpulan yang berkait dengan Daesh dan al-Qaeda telah direkrut dan sedang menerima latihan di pangkalan AS di Syria.
“Mereka akan ditugaskan untuk menyediakan dan melakukan serangan pengganas terhadap diplomat, penjawat awam, pegawai penguatkuasa undang-undang dan anggota angkatan tentera,” kata SVR.
"Perhatian khusus diberikan untuk menarik pendatang dari Caucasus Utara Rusia dan Asia Tengah," katanya dalam satu kenyataan.
Agensi itu tidak menerbitkan maklumat perisikan di sebalik dakwaannya manakala Reuters masih belum dapat mengesahkannya secara bebas.
SVR, pernah menjadi sebahagian daripada KGB era Soviet, diketuai oleh Sergei Naryshkin yang pada tahun lepas bertemu dengan Pengarah CIA William Burns di Ankara.
Pencerobohan Rusia ke atas Ukraine mendorong hubungan dengan AS ke tahap paling teruk sejak era Perang Dingin.
Putin meletakkan AS sebagai sebuah empayar yang telah berulang kali enggan mengambil kira kepentingan Rusia sejak kejatuhan Kesatuan Soviet pada 1991. Presiden Joe Biden menganggap Putin sebagai seorang autokrat yang menjadi ancaman besar kepada AS.


Singapura catat kes harian hampir 3,000, 8 korban akibat Covid-19

Kementerian kesihatan Singapura melaporkan 2,909 kes baru Covid-19 pada Jumaat, tertinggi sejak pandemik melanda negara itu.Selain itu, Singapura turut melaporkan lapan kematian akibat Covid-19.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Lebih dari 80% populasi negara itu telah menerima vaksin Covid-19.


Mahkamah Rayuan kekalkan 9 pertuduhan rasuah, gubah wang haram terhadap Azeez

Bekas pengerusi Tabung Haji Abdul Azeez Abdul Rahim gagal dalam rayuannya untuk membatalkan kesemua 13 pertuduhan rasuah dan pengubahan wang haram yang dikenakan terhadapnya.
Bagaimanapun, hakim Abu Bakar mewakili panel tiga hakim Mahkamah Rayuan berkata, mahkamah bersetuju membatalkan empat pertuduhan pindaan daripada seluruh pertuduhan ke atas tertuduh.
Dengan keputusan tersebut, prosiding kes di hadapan hakim Mahkamah Sesyen Azura Alwi yang ditangguhkan sementara menunggu pendengaran rayuan Azeez di peringkat Mahkamah Rayuan akan berjalan seperti biasa bagi sembilan pertuduhan.
Pada Januari 2019, Azeez didakwa di Mahkamah Sesyen Kuala Lumpur atas 13 pertuduhan berkaitan projek pembinaan lebuh raya dan naik taraf jalan raya di Kedah dan Perak.
Ia membabitkan tiga pertuduhan menerima rasuah sebanyak RM5.2 juta dan 10 pertuduhan pengubahan wang haram.
Projek tersebut melibatkan Lebuhraya Persisiran Pantai Baru, kerja-kerja menaik taraf Jalan Persekutuan FT005 (Teluk Intan ke Kampung Lekir, Perak).
Perbuatan itu didakwa dilakukan di Bank CIMB cawangan Menara UAB pada 8 Disember 2010 dan Affin Bank Berhad, Setiawalk, Pusat Bandar Puchong, Selangor pada 13 Jun 2017 serta 10 April 2018.
Bagi pertuduhan pengubahan wang haram, ahli Parlimen Baling itu didakwa melakukan kesalahan tersebut di Lembah Klang antara 8 Mac 2010 dan 30 Ogos 2018.


Trend jangkitan terus menurun, Malaysia catat 1,575 kes baru

Sebanyak 1,575 kes baru Covid-19 dicatat hari ini, menjadikan angka keseluruhan penularan dalam negara berjumlah 320,939.Malaysia turut mencatat 2,042 pesakit pulih dan dibenarkan pulang, menjadikan jumlah keseluruhan angka sembuh sebanyak 302,662 kes.Selangor masih mencatatkan kes harian tertinggi iaitu sebanyak 751 kes diikuti Sarawak (173), Johor (135), dan Pulau Pinang (132).Wilayah Persekutuan Labuan hanya mencatatkan 3 kes sementara Putrajaya dan Pahang masing-masing mencatat 4 kes hari ini.Kes aktif dengan kebolehjangkitan pula kini berjumlah 17,074.Daripada jumlah itu 147 pesakit ditempatkan di Unit Rawatan Rapi termasuk 67 orang memerlukan bantuan alat pernafasan.Dalam pada itu, Malaysia turut mencatat 3 lagi kematian, menjadikan jumlah mangsa yang maut akibat Covid-19 meningkat kepada 1,203 orang.


Sabah sedia adakan sidang DUN jika keadaan mengizinkan, kata ketua menteri

Kerajaan Sabah sedia untuk mengadakan persidangan Dewan Undangan Negeri (DUN) pada bila-bila masa sekiranya keadaan mengizinkan, kata Ketua Menteri Hajiji Noor.Hajiji berkata beliau telah berbincang dengan Speaker DUN Sabah Kadzim Yahya semalam susulan kenyataan Yang di-Pertuan Agong Sultan Abdullah yang menzahirkan pandangan supaya persidangan Parlimen diadakan secepat mungkin.“Kerajaan negeri akan meminta nasihat daripada Majlis Keselamatan Negara (MKN) terlebih dahulu dan sedia untuk bersidang semula dengan mematuhi sepenuhnya prosedur operasi standard (SOP) yang ditetapkan,” katanya menerusi kenyataan hari ini.DUN Sabah kali terakhir bersidang pada 18, 21, 22 dan 23 Disember tahun lepas, menyaksikan Hajiji membentangkan Belanjawan Negeri Sabah 2021 pada 18 Disember sebelum diluluskan pada 23 Disember.


Bekas speaker pertahan tindakan ketika krisis politik 2020 selepas dikritik Tommy Thomas

Bekas hakim yang pernah berkhidmat sebagai speaker Dewan Rakyat di era kerajaan sebelum ini tampil mempertahankan keputusan untuk tidak memanggil persidangan khas Parlimen ketika kemuncak krisis politik tahun lepas, selepas menerima kritikan daripada bekas peguam negara, Tommy Thomas dalam autobiografi terbarunya.Mohamad Ariff Md Yusof mengatakan beliau tidak bersetuju dengan hujah dikemukakan Thomas bahawa keputusan untuk menolak permintaan Dr Mahathir Mohamad bagi mengadakan undi percaya supaya ahli Parlimen boleh memilih perdana menteri baru pada Februari tahun lepas menjadi punca jawatan tertinggi itu terpaksa ditentukan di luar kuasa Parlimen.Bekas hakim Mahkamah Rayuan itu mengatakan pendirian Thomas tidak tepat kerana perkara-perkara melibatkan Perlembagaan perlu ditafsir berdasarkan konteks bukan fakta semasa.“Saya menjelaskan dalam konteks umum, dan juga secara umum, dalam bab terakhir di dalam buku saya,” katanya kepada MalaysiaNow, dan menambah beliau tidak mahu terlibat dalam sebarang “polemik”.Beliau merujuk kepada buku Law, Principles and Practice in the Dewan Rakyat of Malaysia”, di mana dia secara khusus menangani krisis politik tahun lepas yang menyaksikan Mahathir melepaskan jawatan sebagai perdana menteri, menyebabkan kerajaan Pakatan Harapan (PH) yang berusia 22 bulan tumbang.Thomas, dalam bukunya “My Story: Justice in the Wilderness”, bertindak mempersoal tindakan Ariff untuk tidak mengadakan undi percaya bagi membolehkan ahli Parlimen memilih perdana menteri baru.Katanya, ia membolehkan Yang di-Pertuan Agong untuk memilih Muhyiddin Yassin bagi memegang jawatan tertinggi itu, selepas yakin presiden Bersatu mempunyai sokongan majoriti ahli Parlimen selepas menemu duga 222 ahli Dewan Rakyat pada Februari 2020.Thomas mengatakan keputusan Ariff didorong oleh “alasan teknikal semata-mata”, dan menambah tiada sebarang perubahan dalam Peraturan Majlis Mesyuarat bagi memanggil sidang Parlimen.“Ia bukan hak speaker untuk menggunakan kuasa veto,” katanya.“Pada pandangan saya, speaker Ariff Yusof silap kerana menolak surat daripada perdana menteri. Tentu, Ariff lebih mengetahui mengenai permintaan itu dan masa yang dilalui kita ketika itu,” kata Thomas, yang meletak jawatan selepas empat hari kerajaan PH tumbang.Thomas kemudian mengatakan keabsahan perdana menteri pasti tidak akan dicabar jika dia dilantik melalui Parlimen.“Bagi seorang pakar dan pengamal Perlembagaan, Ariff tidak boleh berpura-pura tidak tahu. Namun, beliau tetap tidak memanggil sidang Dewan Rakyat.“Keputusan yang dibuatnya, peranan Parlimen ditolak ketika itu apabila perdana menteri dipilih oleh Agong.”Ariff: Tanggungjawab saya untuk tidak memihakNamun, di dalam bukunya, Ariff mengatakan “salah dari segi Perlembagaan” untuk mencadangkan Dewan Rakyat yang mengamalkan sistem Westminster diberi bidang kuasa untuk menentukan siapa harus menjadi perdana menteri.“Ia hak prerogatif Ketua Negara bagi melantik perdana menteri yang merupakan ahli badan perundangan yang dipilih, dalam pertimbangan Ketua Negara, adalah seorang ahli yang mendapat kepercayaan majoriti badan perundangan,” tulis Ariff di dalam bukunya.Beliau mengatakan pemilihan perdana menteri melalui Parlimen adalah mudah dalam keadaan biasa: dengan menamakan pemimpin parti yang mendapat majoriti.“Perkara itu menjadi sukar apabila pilihan raya umum gagal menentukan majoriti jelas parti atau apabila perdana menteri meletak jawatan antara pilihan raya umum atau dalam kes Malaysia, apabila berlaku lompat parti dalam kalangan ahli Parlimen kerajaan ke pembangkang dan penjajaran semula politik mungkin tidak dapat menghasilkan kerajaan yang memiliki majoriti jelas,” tambah Ariff.“Dalam senario ini, tidak wujud sebarang keraguaan bahawa pelantikan perdana menteri di tangan Ketua Negara, bukan badan perundangan.”Ariff turut mempertahan tindakannya untuk tidak memanggil sidang Parlimen.“Ia menggambarkan fungsi dan kuasa speaker sebagai wakil Dewan yang tidak memihak kepada sesiapa yang dipertanggungjawab bagi memastikan Peraturan Mesyuarat dilaksanakan.”Fazreen Kamal menyumbang kepada laporan ini.


Pembelaan minta saksi kemuka maklumat pendapatan, elaun Shahrir sejak 1978

Pihak pembelaan hari ini meminta seorang saksi pendakwaan mengemukakan fail yang mengandungi maklumat pendapatan dan elaun Shahrir Samad sebagai ahli Parlimen sejak 1978 dalam perbicaraan kes bekas pengerusi Felda itu.
Peguam Firoz Hussein Ahmad Jamaluddin yang mewakili Shahrir berkata dokumen tersebut diperlukan bagi menyokong pihak pembelaan bahawa RM1 juta yang didakwa diterima anak guamnya pada 2013 bukan pendapatan yang dikenakan cukai.
“Pendapatan Shahrir sangat relevan. Dia menghadapi pertuduhan di bawah Amla (Akta Pencegahan Pengubahan Wang Haram) yang kesalahan predikat berkaitan dengan Seksyen 113 Akta Cukai Pendapatan, yang pendiriannya adalah tidak ada pengisytiharan pendapatan kerana RM1 juta adalah pembayaran balik dana amanah berhubung dengan wang peribadi.
“Oleh itu, seseorang itu perlu memastikan dia telah meletakkan wang peribadinya dahulu untuk menerima bayaran balik,” katanya pada perbicaraan kes bekas ahli Parlimen Johor Bahru itu yang berdepan tuduhan gagal mengisytiharkan RM1 juta yang diterima daripada Najib Razak kepada Lembaga Hasil Dalam Negeri (LHDN).
Menurut peguam itu, sekiranya dokumen tersebut tidak relevan, pihak pendakwaan tidak akan memanggil saksi pertama iaitu penolong pegawai tadbir tinggi, Bahagian Hal Ehwal Ahli Parlimen, Rosli Mat Jinun untuk memberikan keterangan bagi membuktikan pertuduhan terhadap Shahrir.
Timbalan pendakwa raya Mohd ‘Afif Ali membantah permohonan pihak pembelaan itu atas alasan bahawa dokumen tersebut tidak mempunyai kaitan dengan pertuduhan pengubahan wang haram.
Peguam Dzulkifli Ahmad kemudian menyoal Rosli sama ada dia bersetuju untuk mengemukakan fail tersebut pada prosiding akan datang, Rosli menjawab: “Setuju”.
Dzulkifli: Dokumen ditunjukkan menerusi fail?
Rosli: Fail biasa.
Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113 (1) (a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudiannya dimasukkan ke dalam akaun bank milik tertuduh.
Beliau didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini, pada 25 April 2014.
Pertuduhan mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.
Perbicaraan di hadapan hakim Muhammad Jamil Hussin bersambung 8 Ogos ini.


Agong luang masa lawat mangsa banjir di Pekan

Keceriaan jelas terpancar di raut wajah mangsa banjir yang ditempatkan di pusat pemindahan sementara Kampung Serambi, Pekan hari ini sejurus menerima keberangkatan Yang di-Pertuan Agong Sultan Abdullah Sultan Ahmad Shah.Sultan Abdullah yang diiringi Raja Permaisuri Agong Tunku Azizah Aminah Maimunah Iskandariah dan tiga anakanda Tengku Arif Bendahara Tengku Muhammad Iskandar Ri’ayatuddin Shah, Tengku Panglima Muda Tengku Ahmad Ismail Mu’adzam Shah dan Tengku Puteri Raja Tengku Puteri Jihan Azizah ‘Athiyatullah turut kelihatan menyantuni penduduk kampung berkenaan dengan bertanya khabar.Lebih istimewa Agong dan Pemaisuri Agong turut meluangkan masa menemani penduduk berkenaan menikmati juadah tengah hari di pusat pemindahan yang menempatkan kira-kira 100 mangsa banjir itu.Dalam lawatan berkenaan, Sultan Abdullah turut berkenan mengurniakan sumbangan kepada penduduk yang terjejas  bagi meringankan beban yang ditanggung akibat bencana banjir.Selain Kampung Serambi, Agong turut menyantuni mangsa banjir di Kampung Tanjong Medang, Kampung Acheh, Kampung Temai, Kampung Padang Rumbia, Kampung Pulau Rumput dan Kampung Paloh Hinai.Sementara itu, Robiani Bakar, 56, berkata kunjungan Sultan Abdullah sekeluarga menghilangkan rasa sedihnya yang kematian anak akibat kanser esofagus dua tahun lalu.“Selepas kematian anak sulung saya, hari-hari tanpa gagal saya mesti ziarah kubur arwah, sampai menghidap pelbagai penyakit sehingga saya strok.“Alhamdulillah, lega dan hilang rasa sedih, baginda berdua amat baik dan pesan supaya saya jaga kesihatan…saya amat tersentuh dan terharu, memang saya tak jangka baginda akan duduk dan berborak di meja kami,” katanya kepada Bernama.Bagi Nur Aniza Md Jan, 35, harapan beliau untuk bertemu Sultan Abdullah akhirnya menjadi kenyataan apabila dapat bersemuka dengan keluarga diraja itu secara nyata serta terharu dengan keprihatinan Agong.“Macam tak percaya selalu saya tengok baginda berdua di Facebook dan media sosial lain tapi hari ini ada depan mata saya, baginda sempat bertanya usia kandungan saya sekarang dan pesan supaya jaga diri dan anak baik-baik,” katanya yang dijangka melahirkan cahaya mata ketiga pada bulan depan.


Malaysia dijangka capai pertumbuhan KDNK 5.3% hingga 6.3% tahun ini

Malaysia di landasan tepat untuk mencatat pertumbuhan keluaran dalam negara kasar (KDNK) dalam lingkungan 5.3% hingga 6.3% pada 2022, kata Menteri Kewangan Tengku Zafrul Aziz.
“Saya amat optimis kita akan mencapai unjuran KDNK antara 5.3% hingga 6.3%," katanya dalam wawancara dengan stesen penyiaran CNBC, pagi ini.
Zafrul berkata pertumbuhan ekonomi Malaysia dijangka meningkat pada suku ketiga 2022, meneruskan momentum positif ekonomi dalam separuh pertama tahun ini, dipacu oleh penggunaan swasta berikutan pembukaan semula aktiviti ekonomi di negara ini.
KDNK Malaysia berkembang kukuh pada 8.9% pada suku kedua 2022, didorong oleh peningkatan ketara perdagangan luar dengan nilai eksport dan import mencecah paras tinggi pada Jun lepas.
Bagaimanapun, prospek ekonomi negara bagi tempoh memasuki 2023 dijangka mencabar berikutan kebimbangan mengenai kelembapan ekonomi global, pertumbuhan China yang tidak menentu serta dasar monetari Rizab Persekutuan Amerika Syarikat (AS) yang agresif.
“Malah, pihak Tabung Kewangan Antarabangsa dan Bank Dunia telah menyemak semula unjuran pertumbuhan global masing-masing berikutan konflik Ukraine-Rusia.
“China yang juga rakan dagang terbesar Malaysia turut melaksanakan dasar sifar Covid-19 yang konservatif dan ini telah menjejaskan rantaian bekalan di antara kedua-dua negara,” katanya.
Selain itu, Tengku Zafrul berkata defisit belanjawan Malaysia dijangka kekal pada 6.0% pada 2022 dengab nisbah hutang-kepada-KDNK ketika ini pada paras 60%, lebih rendah daripada had sebanyak 65%.
“Kita perlu berpegang kepada defisit 6.0% itu. Kita juga perlu memastikan bahawa hasil adalah sejajar dengan belanjawan atau sekurang-kurangnya sepadan dengan apa yang perlu dilaksanakan untuk menampung peningkatan perbelanjaan akibat subsidi,” katanya.


Operasi bazar Ramadan Kuala Lumpur hanya dibenar 5 jam

Menteri Wilayah Persekutuan Annuar Musa hari ini berkata bazar Ramadan di Kuala Lumpur dibenarkan dengan tempoh operasinya selama lima jam bermula pukul 3 petang hingga 8 malam.Dalam sidang media hari ini, Annuar berkata perintah kawalan pergerakan (PKP) 3.0 yang dilaksanakan ketika ini adalah untuk meminimumkan pergerakan orang ramai sempena musim perayaan.“Tempoh ini orang ramai banyak bergerak, di kita mohon kefahaman untuk orang ramai batalkan aktiviti sosial mereka.“Namun, aktiviti ekonomi masih boleh dijalankan,” jelasnya sambil menambah ia termasuk bazar Ramadan dan Aidilfitri.Menurut Annuar, persediaan operasi bazar boleh dimulakan lebih awal. Namun ia hanya dibenarkan menerima kunjungan orang ramai bermula pukul 3 petang.Annuar turut menambah bazar Aidilfitri juga dibenarkan untuk beroperasi sepanjang PKP 3.0 kali ini. Tempoh operasi bagi bazar Aidilfitri dihadkan selama 12 jam.“Bazar Ramadan boleh dibuka dari 3 petang hingga 8 malam.“Sementara bazar Aidilfitri boleh dibuka selama 12 jam, bermula 10 pagi hingga 10 malam,”Menurut Annuar peniaga mengadu kepada kementerian memohon untuk dipanjangkan tempoh tersebut, namun melihat rekod sebelum ini orang ramai berpusu-pusu ke bazar selepas waktu Isyak.“Saya sendiri tengok terlalu ramai orang datang. Jadi kita tak dapat benarkan operasi sehingga 2 pagi.”Ibu negara Kuala Lumpur diletakkan di bawah perintah kawalan pergerakan (PKP) bermula esok sehingga 20 Mei depan.Pengumuman terbaru pelaksanaan PKP kali ini adalah berikutan kenaikan jumlah kes baru Covid-19, Selangor menjadi negeri yang merekodkan kes harian tertinggi mendahului negeri-negeri lain.


PAS tak akan sertai kerajaan Umno bersama PKR, Amanah di Perak

PAS mengumumkan tidak akan menyertai sebarang usaha menubuhkan kerajaan baru di Perak di luar Perikatan Nasional (PN) selepas bekas menteri besar Ahmad Faizal Azumu dikalahkan dalam usul undi percaya di persidangan Dewan Undangan Negeri (DUN) pagi ini.PAS berkata, ketiga-tiga Ahli Dewan Undangan Negeri (Adun) parti itu di Perak menyatakan sokongan terhadap Faizal yang juga Adun Chenderiang seperti diputuskan biro politiknya.“Maka selaras dengan keputusan tersebut, PAS Pusat membuat ketetapan untuk tidak menyertai usaha pembentukan kerajaan negeri Perak yang baru,” kata Setiausaha Agung PAS Takiyuddin Hassan dalam satu kenyataan hari ini.“Meskipun demikian, PAS akan terus berperanan sebagaimana biasa dalam masyarakat di peringkat negeri mahupun nasional.”The Star melaporkan hari ini pemimpin Umno Mohamed Nazri Aziz mencadangkan parti Melayu itu bekerjasama dengan PKR dan Amanah dalam gabungan baru untuk menubuhkan kerajaan di Perak.Ahli Parlimen Padang Rengas itu berkata, Umno mempunyai 25 Adun, PKR tiga dan Amanah lima menjadikan gabungan baru itu mempunyai 33 kerusi daripada 59 kerusi DUN Perak.Nazri bagaimanapun berkata, pembentukan kerajaan baru di Perak itu tidak melibatkan DAP yang mempunyai 16 kerusi DUN.


Tiada PRK DUN Melor, kata SPR

Suruhanjaya Pilihan Raya (SPR) hari ini memaklumkan bahawa tiada Pilihan Raya Kecil (PRK) akan diadakan bagi mengisi kekosongan luar jangka Dewan Undangan Negeri (DUN) Melor, susulan penyandangnya Md Yusnan Yusof meninggal dunia pada 30 April lepas.Setiausaha SPR Ikmalrudin Ishak berkata, di bawah Perkara 46(5) Undang-Undang Perlembagaan Tubuh Kerajaan Kelantan, kekosongan sesuatu kerusi Dewan Negeri Kelantan perlu diisi dalam tempoh 60 hari dari tarikh kekosongan kerusi tersebut.Beliau berkata, seandainya kekosongan luar jangka itu dipastikan pada suatu tarikh dalam masa dua tahun dari tarikh Dewan Negeri akan terbubar, mengikut Fasal (3), maka tiada keperluan mengisi kekosongan itu melainkan speaker secara bertulis memberitahu SPR sebaliknya.“Sehubungan itu, Speaker DUN Kelantan Abdullah Ya’kub memaklumkan kepada SPR bahawa tiada keperluan bagi mengisi kekosongan luar jangka tersebut,” katanya dalam kenyataan.Dalam pada itu, Ikmalrudin berkata berdasarkan Proklamasi Darurat 2021 yang berkuat kuasa pada 11 Jan 2021 hingga 1 Ogos 2021 dan Seksyen 13 Ordinan Darurat (Kuasa-Kuasa Perlu) 2021 (PU(A)12), peruntukan Perlembagaan mana-mana negeri berhubungan pilihan raya bagi pemilihan DUN, tidak mempunyai kesan sepanjang tempoh darurat.Yusnan, 53, meninggal dunia di rumahnya di Melor, Kelantan pada 2.28 pagi akibat serangan jantung.Beliau memenangi kerusi DUN Melor bagi dua penggal berturut-turut iaitu pada Pilihan Raya Umum ke-13 dan ke-14.


Rumah di kawasan berisiko banjir sukar dijual

Pemilik yang memiliki kediaman di kawasan berisiko banjir mungkin berdepan kesukaran untuk menjual rumah mereka susulan insiden banjir besar yang berlaku baru-baru ini sehingga menjejaskan bandar-bandar utama di Lembah Klang.Perunding Hartanah Natasha Gideon berkata, banjir besar yang menjejaskan beberapa kawasan di Lembah Klang juga mungkin akan menyukarkan lagi jualan unit rumah yang masih belum terjual di kawasan tersebut.Katanya, susulan insiden itu, pembeli pastinya akan mengambil kira aspek lokasi kawasan perumahan sebelum membuat keputusan untuk membeli kediaman.“Kita perlu lihat kekerapan berlakunya banjir di kawasan itu. Dari segi nilai, sudah tentu ia akan terjejas sekiranya kawasan tersebut terkenal sebagai kawasan banjir,” katanya kepada MalaysiaNow.“Ia juga bergantung kepada ramalan-ramalan pakar. Jika dijangkakan kawasan itu akan berlaku banjir pada masa hadapan, secara tidak langsung ia akan pengaruhi nilai kawasan perumahan tersebut.”Mengulas lanjut, Natasha berkata kejadian banjir ini juga akan mendatangkan kesan terhadap nilai hartanah sama ada perumahan atas tanah ataupun bangunan tinggi seperti pangsapuri dan kondominium.Katanya, walaupun rumah satu tingkat dilihat sebagai pilihan paling kurang popular dalam situasi banjir, namun kediaman tinggi juga akan terkesan apabila bencana tersebut boleh sebabkan kerosakan lif dan membanjiri kawasan tempat letak kereta.“Kedua-dua kategori rumah ini mempunyai kelebihan dan kekurangannya tersendiri, justeru, sukar untuk menyatakan secara umum pilihan mana yang lebih baik,” katanya.Pembeli lebih berhati-hatiSementara itu, Pengerusi Eksekutif LBS Bina Group Bhd Lim Hock San, berkata susulan insiden banjir besar baru-baru ini, ramai pembeli dijangka akan lebih berhati-hati sebelum membeli rumah.Bercakap pada sidang media di Petaling Jaya pada Rabu, Lim berkata syarikatnya juga akan menggunakan kesempatan bagi melihat cara untuk tambah baik sistem penyaliran bagi projek perumahan yang akan dibangunkan pada masa hadapan.“Bagaimanapun, projek-projek kami tidak terjejas akibat banjir.“Disebabkan insiden ini, sudah tentu kami akan melihat cara untuk tambah baik sistem penyaliran,” katanya dan menambah syarikat itu mempunyai 14 projek pembinaan yang bakal dilancarkan di Lembah Klang, Johor, Pahang dan Perak.Dalam pada itu, Lim menjangkakan harga rumah akan meningkat pada 2022 didorong oleh kenaikan harga bahan binaan sekitar 5%.“Tetapi ia mungkin tidak akan naik begitu tinggi kerana ingin pastikan orang ramai mampu membeli rumah.“Oleh itu, ramai dijangka akan membeli rumah dari projek perumahan sedia ada,” ujarnya.Menurut Natasha, kejadian bencana juga tidak semestinya bermakna nilai rumah akan merosot kerana ia membuka ruang untuk pemaju menambah baik projek perumahan pada masa akan datang.Kebiasaannya, katanya, apabila berlaku bencana besar, kerajaan akan perkenalkan dasar yang lebih ketat untuk proses pembangunan dan pembinaan yang mana pemaju perlu mematuhi standard baru.“Contohnya, selepas insiden Highland Tower, pembinaan di kawasan cerun mempunyai standard baru.”“Meskipun selepas tragedi itu, nilai hartanah di sekitar Highland Tower seperti Setiawangsa Residensi tetap mengukuh dan rumah dijual pada harga tinggi,” katanya merujuk kepada insiden pangsapuri runtuh di Ulu Klang, Selangor pada awal 1990-an dahulu.Oleh itu, Natasha berkata, tempoh untuk mendapatkan semula keyakinan pembeli supaya kembali melabur di sesuatu kawasan, berbeza mengikut tempat dan sangat bergantung kepada inisiatif kerajaan.


KWSP rekod keuntungan RM46 juta hasil jualan 6 aset runcit

Kumpulan Wang Simpanan Pekerja (KWSP) berjaya memperoleh keuntungan sebanyak RM46 juta hasil jualan enam aset runcitnya di Lembah Klang dan Johor.
Timbalan Menteri Kewangan Ahmad Maslan berkata selain itu KWSP juga bercadang untuk menjual satu lagi aset runcitnya di Kelana Jaya kepada syarikat berkaitan kerajaan (GLC).
“Enam aset runcit yang telah dijual iaitu bangunan Giant Bandar Kinrara, bangunan Giant Putra Heights, bangunan Giant USJ, bangunan Giant Klang, bangunan Giant Ulu Klang dan bangunan Giant Plentong di Johor dengan keuntungan sebanyak RM46 juta.
“Aset ini kita jual kepada Sunway Real Estate Investment Trust Berhad (Sunway REIT) yang 15.24 peratus adalah dimiliki KWSP,” katanya pada sesi soal jawab persidangan Dewan Rakyat, di sini, hari ini.
Beliau menjawab soalan tambahan Datuk Seri Ikmal Hisham Abdul Aziz (PN-Kuala Terengganu) yang ingin mengetahui jumlah yang diperoleh daripada penjualan portfolio enam aset runcit KWSP di Lembah Klang dan Johor dan adakah KWSP berhasrat melupuskan satu lagi aset runcit di Lembah Klang seperti dilaporkan selain perancangan pelaburan seterusnya.
Ketika menjawab soalan tambahan Ikmal Hisham sama ada KWSP bercadang untuk melabur dalam bidang teknologi kewangan atau FinTech yang mencapai status Unicorn, Ahmad berkata Jawatankuasa Pelaburan akan membuat kajian atas cadangan tersebut.
Sementara itu, Ahmad turut memaklumkan jumlah aset KWSP secara keseluruhan setakat ini adalah berjumlah RM1 trilion yang membabitkan pelaburan hartanah dalam dan luar negara.
“Di dalam negara jumlah pelaburan adalah RM11 bilion, antaranya bangunan KWSP di ibu pejabat dan negeri, manakala hartanah KWSP luar negara RM30 bilion dengan separuhnya di United Kingdom (UK) dan salah satu yang terbesar iaitu Battersea projek yang begitu ikonik menjadikan jumlah aset hartanah sebanyak RM41 bilion,
“Setakat ini kita cukup menjaga kesemua pelaburan ini,” katanya sebagai menjawab soalan tambahan yang dikemukakan Jimmy Puah Wee Tse (PH-Tebrau) yang ingin mengetahui tentang peratus pelaburan KWSP di pasaran domestik di Malaysia,” katanya.